Misteri Keranda Tergantung Oleh Etnik Yang Kini Sudah Pupus di Dunia

Setiap agama atau etnik mempunyai ritual pengebumian masing-masing. Bagi orang Islam dan Kristian, biasanya jasad mayat akan dikebumikan. Ada juga agama yang membakar mayat sehingga menjadi abu.

Etnik Bo dan Guyue yang berasal dari selatan China tidak menanam mayat penduduk yang mati daripada etnik mereka. Sebaliknya, mereka akan meletakkan jasad mayat tersebut dalam keranda dan menggantungkan keranda tersebut di tebing bukit yang tinggi.

Dikatakan ritual pengebumian unik ini bukan sahaja diamalkan oleh etnik Bo dan Guyue dari China, tetapi turut diamalkan oleh beberapa etnik kecil yang tinggal di beberapa negara seluruh Asia seperti Filipina dan Indonesia. Persoalannya, mengapakah keranda ini digantung?

Secara umumnya, para sejarawan masih tidak dapat lagi menemui sebarang catatan mengapakah masyarakat etnik ini mengambil keputusan untuk menggantungkan keranda bersama mayat di dalamnya. Ada pendapat yang mengatakan ia memudahkan roh mayat untuk naik ke langit kerana lebih dekat dengan langit.

Selain itu, ada juga yang mendakwa dengan menggantung mayat di tebing bukit ini, ia dapat mengelakkan mayat tersebut dikorek dan dimakan oleh binatang-binatang buas dan dirosakkan oleh manusia. Malah, amalan ini dikatakan juga dapat memastikan tanah-tanah bebas daripada sebarang mayat agar ianya dapat dimanfaatkan untuk tujuan pertanian.

Pada masa kini, keranda-keranda yang masih tergantung ini masih dapat dilihat di kawasan selatan dan tengah China, terutamanya di kawasan terpencil sepanjang Sungai Yangtze yang mengalir daripada Himalaya ke pantai timur China.

Keranda-keranda yang digunakan ini tidak mempunyai bentuk yang standard tetapi biasanya dihasilkan daripada satu batang pokok, biasanya yang berlubang di bahagian tengah-tengahnya atau diperbuat daripada beberapa lapisan kayu. Keranda ini biasanya disusun rapat ke dinding bukit dan bersusun dari atas ke bawah.

Kerja-kerja menggantung keranda ini pada dinding bukit yang curam bukanlah tugas yang mudah. Malah, berat keranda dan jasad di dalamnya menyukarkan usaha menggantung keranda di pada dinding bukit.

Bagaimana masyarakat etnik ini menggantung keranda ini masih menjadi misteri dan tanda tanya. Bagi keranda yang terletak berhampiran dengan puncak atau bahagian atas bukit, ianya mungkin lebih mudah kerana keranda tersebut boleh diturunkan daripada atas menggunakan tali.

Bagi keranda yang berada hampir dengan tanah, ianya mungkin tidak begitu sukar kerana boleh dinaikkan menggunakan tangga. Penemuan kesan-kesan takuk pada permukaan batu di beberapa tempat menunjukkan besar kemungkinan perancah (scaffold) digunakan untuk meletakkan keranda pada lokasi yang diingini.

Etnik Bo ini dikatakan sudah pupus daripada muka bumi sejak 400 tahun lalu dipercayai telah dibunuh oleh Dinasti Ming ketika mana pemerintah ketika itu melakukan pembersihan etnik minoriti di kawasan barat daya China.

Bagi mengelakkan tekanan, masyarakat etnik ini dipercayai telah bermigrasi ke tempat lain dan berasimilasi dengan penduduk pribumi tempatan

Terdapat ratusan keranda tergantung yang masih dapat dilihat di kawasan Sichuan, Yunna dan Guizhou tetapi sebahagiannya telahpun jatuh rebah ke bumi. Selain daripada 3 daerah ini, dipercayai masih terdapat ratusan keranda tergantung yang masih wujud di bahagian selatan China.


Bolehkah Telefon Pintar Yang Sedang Dicas Sebabkan Kejutan Elektrik Sehingga Membunuh?

Persoalan itu bermain di minda orang ramai berikutan siasatan Apple terhadap kematian seorang wanita di China. Menurut keluarga mangsa, mangsa terkena kejutan elektrik ketika menjawab panggilan telefon menggunakan iPhone, ketika telefon tersebut sedang dicas.

Ma Ailun berusia 23 tahun dilaporkan rebah ke lantai selepas menggunakan iPhone 5 miliknya yang sedang dicas.

Namun, butiran tentang kematian Ma Ailun kekal samar. Pihak polis tempatan mengesahkan punca kematian adalah daripada kejutan elektrik namun tiada pengesahan tentang penglibatan telefon pintar tersebut dalam insiden ini.

Tetapi berita itu menimbulkan persoalan mengenai potensi bahaya elektrik melalui peranti hampir semua daripada kita bawa setiap hari.

Pakar mengatakan bahawa kemungkinan seseorang itu untuk terkena kejutan elektrik darippada telefon pintar walaupun ia sedang dicas adalah tersangat rendah.

Antara sebab utamanya adalah telefon yang dicas menggunakan wayar USB mempunyai bekalan voltan kira-kira 5 volt sahaja yang mana tidak cukup untuk membahayakan manusia.

Tetapi risiko akan meningkat apabila seseorang mengecas telefon menggunakan pengecas yang tidak bermutu atau tidak sepadan.

Sesetengah pengecas tiruan tidak mempunyai penebat yang betul dan berpotensi mendedahkan penggunakan kepada telefon yang terlalu panas, kebakaran atau kejutan elektrik.

Dalam satu muat naik dalam talian, Persatuan Pengguna China memberi amaran tentang pasaran negara dibanjiri dengan pengecas palsu yang berpotensi menjadikan telefon bimbit kepada "bom tangan".

Akan tetapi, jenis pengecas yang digunakan Ma Ailun tidak dapat dipastikan.

Namun kakak mangsa memberitahu bahawa Ma Ailun membeli telefonnya di kedai Apple rasmi dan menggunakan pengecas telefon asli untuk ketika insiden tersebut berlaku.

Mendedahkan telefon pintar kepada air juga adalah satu lagi kebimbangan keselamatan. Keluarga Ma Ailun memberitahu bahawa mangsa keluar daripada bilik mandi untuk menjawab telefon.

Air adalah konduktor elektrik yang sangat baik dan menurut pakar, kelembapan pada kulit boleh merendahkan ringtangan semulajadi seseorang terhadap kejutan elektrik.

Juga, kejutan elektrik melibatkan alat elektrik pengguna sering kali tiada kena-mengena dengan peranti tersebut.

Sebaliknya, pakar memberitahu bahawa ia boleh berlaku disebabkan oleh bekalan tenaga berlebihan daripada sumber soket, wayar sambungan yang terurai atau pendawaian yang rosak di rumah.

Scott Wolfson berkata bahawa pengguna di Amerika Syarikat telah melaporkan beberapa kes terpencil melibatkan telefon yang berasap atau terbkar semasa mengecas.

Apabila ia melibatkan telefon bimbit dan keselamatan, majoriti masalah melibatkan bateri telefon yang meletup atau terbakar di bawah tekanan atau panas.

Itulah sebabnya telefon bimbit tidak disarankan ditinggalkan di dalam kereta. Namun, ia sangat jarang berlaku untuk membahayakan pengguna.


5 Pelakon Watak 'Batman' Daripada Yang Terburuk Kepada Yang Terbaik

Pihak Warner Bros dan DC telah pun mengesahkan secara rasminya akan berlaku penukaran aktor yang bakal melakonkan watak Bruce Wayne/Batman dalam filem akan datang. Rancangan untuk menerbitkan filem 'The Batman' lakonan Ben Affleck kini diubah - dengan jalan kisahnya akan berkisar kepada zaman muda Batman.

Manakala aktor yang bakal memegang watak Caped Crusader terbaru, adalah Robert Pattinson. Jika anda tidak mengenali beliau, Pattinson adalah pelakon dalam filem The Rover, Good Time dan antara filem seram terbaik 2019 iaitu 'The Lighthouse.' Bagaimanapun, dia lebih dikenali sebagai lelaki pontianak yang bersinar apabila terkena cahaya matahari dalam trilogi filem remaja 'Twilight.'

Adakah dia pilihan yang baik? Kita belum tahu. Apa yang kita tahu, sudah ramai aktor telah pun dipertanggungjawabkan membawa watak ikonik ini ke layar perak. Siapa yang terbaik dan siapa yang paling teruk? Berikut adalah lima aktor lelaki yang membawakan watak Caped Crusader daripada yang paling teruk kepada yang terbaik.

George Clooney merupakan seorang aktor dan pengarah handal. Itu kami tak nafikan. Bagaimanapun, pilihan dia sebagai Batman? Urgh! Seperti ada sesuatu yang sangat cacat, bukan saja tentang pemilihan dia sebagai Bruce Wayne tetapi dengan keseluruhan filem Batman & Robin.

Sukar untuk kami kategorikan filem tersebut patut diletak dalam genre apa - komedi, aksi, soap opera, drama? Sudahlah skrip filemnya sangat lemah, Clooney juga dilihat kurang serius dalam melakonkan wataknya. Mungkin kerana dia sendiri menyedari betapa teruknya lakon layar filem tersebut. Dikritik ramai daripada segi lakonan, George Clooney dan Chris O'Donnel yang memegang watak Robin juga dinamakan sebagai 'pasangan paling teruk dalam filem' pada tahun 1997. Sut yang dipakai juga, mempunyai puting. Sut Batman mempunyai puting!

Mempunyai jalan cerita yang lebih baik berbanding filem sambungannya, Batman Forever masih layak dikatakan sebuah filem yang lemah. Tidak ada apa-apa yang diingati daripada filem ini kerana filem ini agak mendatar jalan ceritanya. Aktor Val Kilmer juga tidak menyerlah dan kurang meyakinkan sebagai Bruce Wayne.

Bagi penulis, dua filem ini iaitu Batman Forever dan Batman & Robin merupakan dua buah filem Batman yang gagal mengenalpasti apakah sebenarnya fokus pada watak Batman yang perlu ditonjolkan. Malangnya, filem ini lebih diingati kerana runut bunyinya yang menampilkan dua lagu popular - 'Hold Me, Thrill Me, Kiss Me, Kill Me' oleh kumpulan U2 dan video klip popular lagu 'Kiss By A Rose' dendangan Seal.

Walaupun kami meletakkan Ben Affleck pada nombor 3, kualiti yang ditonjolkan oleh beliau dalam menyarung sut Batman jauh lebih tinggi berbanding Val Kilmer dan George Clooney. Namun antara ketiga-tiga orang aktor terbaik Batman, beliau lah yang paling lemah. Ini kerana wataknya digarap seakan-akan seorang yang gemarkan keganasan, banyak bercakap serta kurang serius semasa menjadi Batman.

Aktor Ben Affleck telah melakukan sebaik mungkin dengan skrip yang agak lemah, apatah lagi apabila berlaku perubahan tona watak yang sangat berbeza di antara Batman di dalam Dawn of Justice dengan watak serupa dalam Justice League. Jika kita bandingkan kedua-dua filem, nyata Batman 'Dawn of Justice' lebih cool malahan berjaya mengalahkan Superman - tetapi watak tersebut tetap akan diingati sampai bila-bila kerana adegan dialog 'Martha.'

Michael Keaton meletakkan penanda aras yang cukup tinggi dalam membawakan watak Batman. Dikritik pada awalnya sebagai pilihan yang kurang sesuai membawa watak jutawan tersebut, pengkritik akhirnya terpaksa mengakui pemilihan beliau sebagai satu langkah yang tepat. Filem yang menggabungkan dua aktor terkenal, Keaton serta Jack Nicholson yang menjadi musuh ketatnya Joker berjaya membawakan dimensi baru pada watak Batman.

Dua filem ini dipuji kerana mengambil pendekatan lebih serius, serta berjaya memaparkan kesan psikologi yang sentiasa menghantui Bruce Wayne ekoran tragedi yang menimpanya, semasa muda. Walaupun ada perubahan dilakukan pada jalan ceritanya, berbanding komik - dua filem ini menjadi acuan yang sangat penting dalam memulakan genre adiwira dalam industri filem Hollywood.

Sejak awal dinamakan sebagai Bruce Wayne, aktor Christian Bale memang menepati apa yang dimahukan dalam membentuk watak tersebut. Digarap dengan baik oleh Christopher Nolan dalam bentuk trilogi, 3 filem ini akhirnya mengubah pandangan orang ramai berkenaan filem adiwira yang lebih realistik, membantu memperkenalkan Batman kepada era lebih moden.

Walaupun banyak pihak mencipta parodi ekoran suara Batman yang digunakan dalam filem ini, tidak banyak cacat cela yang ada dalam ketiga-tiga filem ini kerana kesemuanya berjaya memaparkan watak Batman dengan berkesan, dibantu dengan watak penjahat yang setaraf dengannya seperti Bane, Ras al-Ghul, Talia al-Ghul dan sudah pastilah watak Joker yang sangat-sangat meninggalkan kesan pada penonton.

Di mana Robert Pattinson bakal diletakkan dalam senarai ini? Kita tunggu 2021. Jangan nombor enam sudahlah. Tak suka senarai kami kerana anda peminat Marvel? Anda tentu suka artikel ini.


Ini Sebab Mengapa Penduduk Di 3 Kawasan Ini Hidup Sangat Lama

Dari segi jangka hayat, diet atau pemakanan tidak begitu memberikan kesan. Tiada diet dalam sejarah yang mampu memberi kesan kepada lebih daripada 2% populasi dunia.

Jadi bagaimana untuk hidup lebih lama? Sudah tentu usia kita sudah ditentukan, namun ada beberapa perkara yang boleh membuatkan kita hidup dengan lebih baik menurut sains.

Satu kajian ke atas kembar iaitu "Danish Twin Study", menyatakan bahawa hanya 10% daripada jangka hayat ditentukan oleh genetik. 90% lagi ditentukan oleh gaya hidup kita.

Tetapi jika kita bertanyakan kepada kebanyakan orang apakah yang dimaksudkan dengan gaya hidup yang betul, mungkin mereka tidak tahu bagaimana untuk memberikan respon.

Terdapat banyak kekeliruan tentang apa yang membantu kita hidup dengan lebih baik dan baik.

Satu kajian telah dijalankan dengan menggabungkan maklumat daripada National Geographic dan National Institute for the Study of Aging telah dibuat untuk menentukan 4 kawasan dengan penduduk hidup paling lama di dunia.

Kajian ini dilakukan dengan melawat kawasan ini untuk menganalisa apa yang dilakukan oleh penduduk dengan umur yang panjang di sini.

Kawasan pertama adalah Sardinia, sebuah pulau di Itali. Di wilayah Nuoro, jumlah penduduk yang berusia lebih daripada 100 tahun adalah 10 kali ganda lebih tinggi berbanding kawasan lain di dunia.

Bukan sahaja mereka mencapai usia 100 tahun, tetapi juga masih mempunyai tenaga yang luar biasa. Kawasan mempunyai warga emas berusia 102 tahun tetapi masih ke tempat kerja dengan berbasikal, masih mampu memotong kayu dan setanding dengan penduduk berusia kurang 60 tahun.

Mereka mencipta roti gandum tanpa ragi, 1 jenis keju dengan kandungan Omega 3 yang tinggi, 1 jenis wain yang mempunyai tahap tiga kali lebih tinggi daripada polifenol. Ia dipanggil Cannonau.

Tetapi rahsia sebenar adalah dari segi cara mereka menguruskan masyarakat mereka. Dan salah satu aspek yang paling penting terdapat pada masyarakat Sardinia adalah bagaimana mereka melayan orang tua.

Di Sardinia, semakin tua seseorang itu, semakin banyak kesaksamaan yang anda dapatkan dan semakin anda dihargai disebabkan kebijaksanaan.

Kawasan kedua adalah di selatan Tokyo iaitu di kepulauan Okinawa. Ia adalah tempat yang mempunyai jangka hayat yang paling tinggi terkecuali daripada penyakit yang melumpuhkan di seluruh dunia.

Apa yang istimewa dengan kawasan ini? Dari segi pemakanan, mereka makan makanan berasaskan buah-buahan dan sayur-sayuran.

Mereka menggunapakai strategi mudah yang mengelakkan berlebihan yang mana merupakan satu masalah besar dalam masyarakat moden pada hari ini.

2 cara yang paling penting adalah mereka menggunakan pinggan yang lebih kecil membuatkan mereka boleh makan dalam jumlah yang sederhana dan mempunyai tabiat untuk berhenti makan apabila perut berasa 80% kenyang.

Ia mengambil masa kira-kira setengah jam untuk rasa kenyang pergi ke otak daripada perut. Kemudian anda masih merasa kenyang.

Namun, seperti Sardina, Okinawa mempunyai beberapa struktur sosial yang dipercayai mempunyai kesan ke atas jangka hayat. Mungkin ramai yang tahu bahawa hidup secara terasing boleh membunuh.

15 tahun lalu, purata rakan karib yang dimiliki oleh rakyat Amerika Syarikat adalah 3 orang, dan kini jumlah itu berkurangan kepada 1.5 orang.

Jika anda bernasib baik untuk lahir di Okinawa, anda akan membesar dalam sistem di mana anda secara automatik mempunyai lebih daripada 6 orang rakan baik yang mampu menemani anda sepanjang hayat.

Dan populasi dengan jangka hayat paling panjang di Amerika Syarikat adalah terdiri daripada Seventh-day Adventists (Denominasi Protestan Kristian) di California.

Kebanyakan daripada mereka mempunyai tabiat makan dengan sedikit yang tidak menjurus kepada berlebihan dan mempunyai rangkaian sosial yang menakjubkan. Ini membuatkan mereka hidup lebih lama.

Tetapi apakah perkara yang biasanya dilakukan oleh ketiga-tiga budaya ini?

Yang pertama tak lain dan tak bukan adalah senaman fizikal. Malah, kesemua daripada mereka hidup dengan cara di mana mereka sentiasa melakukan aktiviti fizikal.

Mereka menaiki dan menuruni tangga. Setiap kali mereka perlu pergi ke kedai atau rumah rakan, mereka akan berjalan kaki. Jika mereka ingin makan kek, mereka harus memasakknya sendiri.

Kesemua ini adalah aktiviti fizikal yang mana membakar kalori sama seperti anda berlari di atas treadmill.

Dan apabila mereka berniat untuk melakukan aktiviti fizikal, mereka melakukan perkara yang mereka gemar serta melakukan bersama teman.

Yang kedua adalah setiap daripada budaya ini, mereka mendapatkan rehat yang cukup. Jika anda terburu-buru atau tertekan, ia akan menjana sesuatu yang dikenali sebagai respons keradangan yang dikaitkan dengan penyakit seperti Alzheimer sehinggalah kepada penyakit kardiovaskular.

Jika anda mengambil rehat 15 minit dalam sehari, anda boleh mengubah keadaan keradangan kepada anti-keradangan.

Dan yang ketiga adalah mereka mempunyai tujuan hidup. 2 bahagian hidup yang paling bahaya dalam kehidupan kita adalah ketika kelahiran dan juga tempoh selepas bersara.

Mereka ini tahu tujuan mereka dan mengamalkan dalam kehidupan mereka.

Tiada diet untuk panjang umur. Kesemua daripada mereka mempunyai diet berdasarkan produk tanaman tetapi ini tidak bermakna mereka tidak makan daging. Namun semuanya diambil dalam jumlah sederhana dan tidak berlebihan.

Tetapi, di sebalik semua ini, perkara asas yang membuatkan mereka hidup lebih lama adalah hubungan mereka.

Mereka meletakkan keluarga di hadapan dan sebagai keutamaan, menjaga anak-anak dan ibu bapa yang semakin tua. Dan apa yang paling penting adalah mereka adalah sebahagian daripada daripada suku-kaum yang betul.

Mereka sangat bertuah kerana dilahirkan dalam kalangan orang-orang yang betul, atau mereka saling ada untuk satu sama lain.

Daripada kajian Framingham, kita mengetahui bahawa jika 3 rakan baik anda adalah obese, anda mempunyai kebarangkalian 50% untuk menjadi obese.

Sebaliknya, jika rakan-rakan anda melakukan aktiviti fizikal dan tahu cara makan dengan betul serta mempunyai tujuan hidup, kesemua ini boleh memberikan kesan yang besar dalam hidup anda.


7 Dosa Paling Berat Dalam Ajaran Islam

Dalam salah satu hadis yang diriwayatkan, Rasulullah saw. telah berkata pada sahabatnya dengan satu peringatan; “Jauhilah tujuh perkara yang membinasakan.”

Maka sahabatnya pun bertanya kembali, "ya Rasulullah, apakah tujuh perkara itu?"

Baginda pun menjawab, "Syirik kepada Allah, mengamalkan ajaran sihir, membunuh nyawa yang diharamkan oleh Allah kecuali dengan hak, makan riba, makan harta anak yatim, lari dari medan peperangan dan menuduh wanita muhsan yang beriman berbuat perbuatan zina.”

Hadis ini yang diriwayatkan oleh Abu Hurairah ra. ini dengan jelas menyampaikan pada kita tujuh kategori kesalahan yang akan menyebabkan kerosakan paling besar di muka bumi. Apa pula penjelasannya?

Syirik atau menyekutukan Allah swt. merupakan kesalahan atau dosa paling besar. Ini kerana sudah banyak larangan terkandung dalam al-Quran dan hadis mengingatkan manusia untuk hanya menyembah Allah swt. Syirik dari segi bahasanya bererti kufur, sehingga seseorang Muslim meminta atau berdoa kepada satu makhluk atau pihak lain - seperti mana dia berdoa pada Allah swt.

Syirik terbahagi kepada enam jenis kesemuanya. Syirik istiqlal bermakna seseorang yang mempercayai adanya Tuhan lain selain Allah. Syirik tab'id pula berlaku apabila seseorang meletakkan Tuhan sebaris dengan makhluk atau perkara lain. Syirik taqrib bermakna tindakan seseorang yang percaya dengan sesuatu yang lain, atas tujuan mahu mendekatkan diri dengan Allah swt.

Syirik aghrad adalah perbuatan di mana seseorang melakukan amalan baik bukan kerana Allah dan syirik asbab pula apabila seseorang itu berpegang sesuatu itu berlaku kerana tindakannya, bukan kerana Allah. Yang terakhir syirik taqlid pula terjadi apabila seseorang menuruti ibadah hanya kerana ajakan orang lain.

Sama ada melakukan sihir, belajar atau mengajar sihir - hukumnya haram. Ini termasuklah sekiranya mana-mana individu pergi bertemu pengubat yang menggunakan sihir dalam ilmunya. Ada hadis yang menyebut sesiapa yang pergi bertemu pengamal sihir dan mempercayai kata-katanya, automatik solatnya tidak akan diterima 40 malam.

Bagaimanapun, dalam Islam ada ilmu-ilmu yang boleh dipelajari seperti ilmu ruqyah berasaskan ayat al-Quran yang mampu menjadi penawar atau ubat kepada masalah yang dihadapi.

Kami sudah menulis satu artikel ringkas berkenaan tiga golongan yang dibenarkan hukuman bunuh ke atasnya. Membunuh seseorang individu lain tanpa hujah atau sebab yang kukuh adalah satu tindakan yang membelakangi konteks permintaan Islam. Pelakunya pula sudah melakukan satu kesilapan yang amat sukar dimaafkan.

Dalam surah al-Baqarah ayat ke 275 wujud arahan dan larangan yang jelas dalam urusan jual beli atau pertukaran antara dua pihak yang bersetuju dan mempunyai perjanjian. Ini kerana dalam Islam, riba' atau faedah yang terbentuk sebarang perjanjian, merupakan satu bentuk kezaliman sama ada kepada pihak penjual atau pembeli.

Salah satu salah faham berkenaan riba' adalah tuduhan ke atas kadar keuntungan yang tinggi dinikmati oleh peniaga. Harus diingatkan tidak ada halangan untuk peniaga menetapkan kadar keuntungan setinggi mana pun dan perkara ini bukan riba.

Ada dua jenis riba' yang boleh berlaku iaitu riba' al-buyu melibatkan transaksi yang bertangguh dan riba al-duyun yang kerap berlaku dalam akad pinjaman atau hutang, melibatkan penambahan jumlah hutang, atas beberapa situasi seperti tempoh atau denda.

Ada dua cara memakan harta anak yatim boleh berlaku, sama ada secara zalim di mana seseorang itu mencuri atau tidak memberikan hak kepada mereka. Bagaimanapun, bagi mereka yang bertanggungjawab menjaga anak yatim itu, mereka boleh menggunakan harta anak-anak tersebut dengan cara yang baik.

Asalkan dia sedar dirinya berhutang jumlah yang diambil dan mengambilnya berdasarkan keperluan. Sekiranya dia bekerja menjaga anak-anak itu, dia juga layak mendapatkan upah atas usahanya. Selain itu, individu dalam keadaan darurat yang sukar juga boleh meminjam harta anak yatim, asalkan dia faham dia perlu membayarnya semula bila mampu.

Umat Islam dididik untuk tidak mahu bermusuh tetapi dalam masa yang sama diperingatkan, sekiranya berhadapan dengan musuh di medan perang - janganlah sesekali pun berpaling dan lari. Ini kerana tindakan itu dianggap sebagai satu kesalahan besar dalam Islam.

Ini kerana tindakan melarikan diri sudah pasti akan memberikan kesan pada psikologi tentera yang lain, melemahkan tentera Muslim seterusnya menyebabkan kekuatan musuh bertambah.

Kami berpandangan perkara ini akan semakin kerap berlaku, apatah lagi dalam dunia sekarang di mana kaum wanita perlu selalu berada di tempat kerja sehingga mampu menimbulkan syak wasangka - sekiranya terpaksa bermalam di pejabat dengan lelaki lain. Walaupun begitu, kita seharusnya mengelakkan diri daripada membuat tuduhan melulu tanpa mempunyai bukti dan saksi yang zina telah berlaku.

Peringatan ini sangat baik untuk diingati para suami zaman moden agar lebih menjaga hati dan mulut daripada terus memfitnah isteri masing-masing telah berlaku sumbang. Seandainya ada kemusykilan, carilah jalan dalam mematikan atau membetulkan dakwaan, bukan terus menuduh.

Ketahuilah, berdasarkan syariat Islam - seseorang yang menuduh wanita lain berzina tanpa mendatangkan bukti sama ada dalam bentuk empat saksi atau dalam bentuk taazir, perlu disebat sebanyak 80 kali sebatan atas kesalahannya.


Perkampungan Nelayan Tercantik Di Dunia : Destinasi Wajib Lawat di Itali

Terdapat pelbagai tempat menarik di dalam dan luar negara yang begitu mengasyikan. Bandar seperti Paris, London, New York dan Tokyo sememangnya sering menjadi destinasi tumpuan masyarakat di seluruh dunia termasuk rakyat Malaysia sendiri.

Namun, bumi kita ini amat luas, dan terdapat banyak lagi tempat-tempat menarik yang belum menjadi viral atau terkenal di kalangan rakyat Malaysia. Oleh itu, kali ini iluminasi.com ingin berkongsi dengan pembaca satu tarikan menarik di Italy iaitu Cinque Terre.

Cinque Terre adalah kawasan pantai di Liguria, di barat laut Itali. Ia terletak di barat La Spezia, dan terdiri daripada lima buah perkampungan nelayan tradisional yang kecil iaitu: Monterosso al Mare, Vernazza, Corniglia, Manarola, dan Riomaggiore.

Pantai, lima kampung, rumah-rumah bewarna-warni dan bukit-bukit sekitarnya adalah sebahagian daripada Taman Negara Cinque Terre sebagai Tapak Warisan Dunia UNESCO.

Untuk melawati antara satu perkampungan ke satu perkampungan lain, terdapat akses yang begitu mudah ke pengangkutan awam seperti kereta api dan bot serta laluan pejalan kaki. Kenderaan seperti kereta tidak dapat memasuki ke perkampungan ini.

Cinque Terre merupakan salah satu destinasi perlancongan terkenal di Eropah. Selama beratus tahun, penduduk di sana telah membina landskap serta kawasan rumah yang begitu curam dan menghadap ke laut.

Oleh itu, permandangan dari atas kawasan itu amatlah cantik terutama ketika matahari terbenam.Dengan landskap yang begitu cantik serta keindahan Laut Ligurian di sekeliling kawasan ini, tidak dapat disangkal lagi kenapa Cinque Terre adalah destinasi perlancongan tercantik di Eropah serta perlu ada dalam bucket-list anda!

Cinque Terre sememangnya telah lama wujud sejak berkurun lagi. Buktinya, ianya telah disebut dalam banyak dokumen sejarah sejak kurun ke-11.

Pada awalnya, dua buah perkampungan iaitu Monterosso dan Vernazza diduduki oleh penduduk di sana dahulu,kemudian barulah lahirnya perkampungan lain , di mana semuanya terletak dalam kawasan Republik Genoa.

Pada abad ke-16, para penduduk tempatan telah memperkuat benteng pertahan yang sedia ada dan membina menara pertahanan bagi mempertahankan kawasan serta tanah mereka dari serangan orang-orang Turki.

Pekan itu kemudiannya mengalami kemerosotan ekonomi dari abad ke-17 hingga abad ke 19, dan hanya makin berkembang apabila sebuah "arsenal" dibina dan mendapat rangkaian keretapi ke Genoa.

Mungkin salah satu perkara yang paling menarik tentang Cinque Terre adalah bahawa ia tidak benar-benar satu tempat. Ia adalah koleksi 5 perkampungan nelayan tradisional, yang dikenali sebagai Monterosso, Vernazza, Corniglia, Riomaggiore, dan Manarola.

Ini bermakna salah satu perkara yang paling indah tentang Cinque Terre adalah pilihan! Anda boleh memilih mana-mana kampung yang anda suka untuk percutian anda, atau anda boleh memilih untuk meneroka semuanya jika anda mempunyai beberapa hari.

Semua perkampungan dihubungkan dengan mudah melalui Laluan Biru, bermakna anda boleh bergerak dari satu kampung ke kampung lain. Riomaggiore adalah yang paling kurang sibuk, manakala Vernazza adalah satu-satunya pelabuhan semula jadi.

Jika anda melihat gambar-gambar kampung nelayan ini, anda pastinya akan tersentak dengan betapa cantiknya warna -warni di kawasan tersebut. Ibarat melihat keindahan pelangi yang muncul selepas hujan di negara Italy ini. Kecantikannya diserikan lagi dengan warna biru lautan Ligurian yang bertentangan dengan keindahan warna hijau bukit di sekitarnya.

Malah, warna pastel pada dinding rumah-rumah di Cinque Terre adalah faktor tarikan utama yang menjadikannya lebih fotogenik. Kalau dapat post gambar selfie anda dengan latar belakang rumah-rumah ini, pastinya dapat banyak likes di Instagram! Haha.

Anda haruslah pergi dan rasai sendiri kecantikan di Cinque Terre ini jika merancang untuk bercuti di Italy selain bandar seperti Milan, Florence, Venice dan Pisa.

Cinque Terre sememangnya terkenal dengan laluan pendakian bagi penggemar aktiviti lasak seperti mendaki bukit. Terdapat banyak laluan untuk dicuba, salah satu laluan yang terkenal di sana adalah laluan Sentiero Azzuro, atau juga dikenali sebagai Laluan Biru.

Laluan ini menghubungkan kesemua perkampungan. Bagi mereka yang inginkan sesuatu yang lebih ekstrem, terdapat berbagai pilihan untuk anda termasuk laluan yang berbukit dan curam dan lebih mencabar.

Pastikan anda tidak lupa membawa kamera untuk mengabadikan keindahan yang anda lihat ini. Jika anda merancang untuk mendaki bukit, pastikan anda membawa peralatan mendaki serta memakai pakaian yang sesuai.

Untuk pengetahuan anda, kecantikan bukanlah syarat utama ataupun syarat asas untuk sebuah kawasan diletakkan di bawah senarai Kawasan Warisan Dunia UNESCO. Tetapi, mungkin ramai yang percaya kecantikan Cinque Terre adalah sebab utama kampung ini memperoleh gelaran tersebut.

Namun begitu, sebenarnya terdapat banyak sejarah yang boleh anda pelajari dan kawasan-kawasan bersejarah yang anda boleh lawati di sini. Antara keunikan yang wujud di sini adalah sebuah istana abad pertengahan di kampung Riomaggiore.

Selain itu, jika anda naik ke istana Vernazza Doria, anda dapat menikmati pemandangan yang sangat cantik di antara semua kampung di situ. Terdapat dua buah gereja Katolik yang cantik di dua buah perkampungan iaitu di Manarola dan Corniglia.

San Pietro, di Corniglia, mempunyai tingkap yang diukir dari marmar. Manakala, Monterosso pernah menjadi rumah patung Neptil Gigante, yang hampir hancur semasa Perang Dunia II.

Setiap orang pastinya akan terpukau dengan gambar-gambar Cinque Terre di media sosial. Di sebalik kecantikan warna-warni rumah-rumah di sana, laut Liguria lah yang menambahkan keindahan di kawasan ini dengan membentuk latar belakang rumah-rumah tersebut untuk lebih bersinar.

Tanpa wujudnya lautan Liguria ini, mungkin tidak akan wujud tapak warisan UNESCO ini. Hal ini kerana perkampungan Cinque Terre terbina sebagai sebuah perkampungan nelayan.

Nikmati panorama matahari yang menyinari semua landskap dan rumah-rumah orang kampung di sini, dan tunggu hingga waktu senja untuk menikmati keindahan utama semasa matahari terbenam. Untuk pengalaman yang lebih memukau, anda boleh mendapatkan perkhidmatan feri untuk meneroka seluruh kawasan Cinque Terre.

Penulis sudahpun menceritakan betapa indah dan uniknya perkampungan Cinque Terre ini untuk dinikmati pada siang hari.Namun, setelah anda melawati kawasan ini dan bersantai di pantai-pantai yang terdapat di perkampungan ini sambil menikmati keindahan pemandangan matahari terbenam, barulah anda akan faham mengapa ramai orang jatuh cinta pada Cinque Terre.

Sampaikan penulis serta penyair legenda British seperti Lord Byron dan Percy Bysshe Shelley pernah cuba untuk mengungkapkan keindahan kawasan ini dalam penulisan mereka.

Kesimpulannya, penubuhan dan keunikan kampung ini yang tersendiri menjadikan ia sebagai salah satu tapak warisan UNESCO.Ianya mempunyai sejarah yang tersendiri, namun kecantikan lautan Liguira yang diserikan lagi dengan keindahan semula jadi kawasan itu seperti landskap bukit dan tebing serta rumah-rumah penduduk yang berwarna warni pastinya akan membuatkan anda terpersona.

Mungkin ramai antara pembaca akan mempersoalkan bahawa terdapat banyak lagi tempat-tempat yang lebih menarik, namun Cinque Terre kurang dikenali dalam kalangan rakyat Malaysia apabila berkunjung ke benua Eropah.

Ini adalah faktor utama penulis berkongsi dengan anda destinasi ini yang mungkin sudah menarik minat anda untuk menjadi lokasi percutian anda pada masa hadapan.

1.6 reasons why Cinque Terre is the most beautiful in Europe


Ini Sebab Kenapa Orang Bodoh Selalu Merasakan Mereka Pandai : Dunning-Kruger Effect

Anda mungkin pernah menemui kes-kes dimana orang yang menganggap bahawa diri mereka sangat pintar atau lebih bijak daripada orang biasa, tetapi sebenarnya mereka tidaklah pandai. Atau mungkin anda telah menemui orang yang menganggap mereka tahu banyak mengenai sesuatu subjek atau topik, tetapi sebenarnya langsung tidak tahu apa-apa mengenai subjek/topik tersebut?

Bagaimanakah perkara ini boleh terjadi? Mengapakah sesetengah manusia mempunyai persepsi yang salah dengan diri sendiri? Menariknya, ia adalah kecenderungan kongnitif (cognitive bias) yang dimiliki ramai manusia.

Kesan Dunning-Kruger (The Dunning–Kruger Effect) adalah kecenderungan kognitif di mana seseorang itu secara salah menilai kebolehan kognitif mereka dengan menganggapnya lebih hebat daripada realiti yang sebenarnya. Kesan Dunning-Kruger menunjukkan bahawa seseorang yang mempunyai prestasi buruk tidak dapat mengenali kelemahan dalam prestasi mereka.

Fenomena aneh ini dikenal pasti sebagai kecenderungan kognitif oleh 2 orang Phli Psikologi Sosial, David Dunning dan Justin Kruger dalam satu kajian yang bertajuk “Unskilled and Unaware of It: How Difficulties in Recognizing One’s Own Incompetence Lead to Inflated Self-Assessments”. Penemuan ini dibuat berdasarkan kes jenayah popular seorang penjenayah bernama Mr. McArthur Wheeler.

Kes McArthur Wheeler adalah kes jenayah yang agak luar biasa pada tahun 1995 yang melibatkan lelaki berusia 44 tahun merompak bank. Penjenayahnya, McArthur Wheeler, sebelum itu telah membaca tentang sifat-sifat unik jus lemon dan salah menafsirkannya ke tahap yang melampau atau agak pelik.

Dia menganggap bahawa disebabkan sifat kimia jus lemon agak sama dengan dakwat lutsinar (invisible ink), maka apabila jus lemon disapu pada wajahnya, wajahnya tidak akan kelihatan atau kabur daripada rakaman kamera keselamatan. Atas kepercayaan inilah, dia dengan yakinnya merompak 2 buah bank di Pittsburg tanpa menggunakan sebarang topeng atau penutup muka.

Sudah tentulah rakaman kamera litar tertutup dapat mengesan dan merakamkan wajahnya dengan jelas dan dia berjaya ditangkap pada hari yang sama. Dia terkejut kerana pihak polis berjaya mengesannya terlalu pantas kerana dia telah menyapu mukanya dengan jus lemon yang menurutnya akan menutup wajanya.

Pakar psikologi sosial dari Cornell University, Dunning dan Kruger mengkaji kes yang menarik ini dengan lebih mendalam dan menerbitkan satu kajian yang berjudul "Unskilled and Unaware of It" pada Disember 1999.

Dalam kajian tersebut, kedua orang pakar ini menyatakan bahawa orang yang mempunyai kecenderungan kognitif gemar berlebihan (overestimate) dalam menaksir kemahiran atau bakat mereka. Dalam erti kata lain, orang yang tidak bijak ini tidak tahu betapa tidak cekap atau tidak hebat sebenarnya mereka.

Sebagai contoh, manusia yang mendapat keputusan kurang baik dalam peperiksaan secara umumnya menyedari bahawa mereka tidak melakukannya dengan baik namun hanya mereka sahaja yang tidak menyedari betapa buruknya keputusan mereka jika dibandingkan dengan purata keputusan orang lain.

Kedua orang pakar ini turut menyatakan bahawa sikap gemar berlebihan (overestimate) ini sebahagiannya adalah kerana orang yang kurang mahir ini mengalami masalah beban berganda (dual burden). Bukan sahaja golongan ini membuat kesimpulan dan pilihan yang tidak betul, tetapi ketidakcekapan atau kekurangan kemahiran mereka merosakkan keupayaan mereka untuk menyedari bahawa mereka tidak pandai.

Dalam bahasa mudahnya, sesetengah orang yang tidak bijak atau cekap ini terlalu lemah untuk menyedari betapa lemah dan tidak cekapnya dirinya mereka!

Terdapat satu lagi sisi yang menarik untuk kajian ini - orang yang lebih mahir dan hebat daripada orang kebanyakan kadang-kadang gagal menyedari betapa lebih baik dan hebatnya mereka.

Dalam kajian ini, ia mendapati semakin cekap atau bijak seseorang itu dalam subjek/bidang tertentu, semakin tinggi tahap kesedaran dan penghargaan terhadap jurang atau batasan dalam pengetahuan mereka. Oleh itu, mereka mungkin menjadi kurang yakin dengan kemahiran dan ilmu mereka.

Mungkin inilah yang biasanya dialami oleh orang bijak pandai apabila mereka seringkali mengatakan lebih banyak yang mereka pelajari, lebih banyak yang mereka sedar bahawa mereka tidak tahu. Ianya bukan semata-mata ungkapan untuk merendah diri, tetapi semakin banyak ilmu yang diperolehi, semakin mereka sedar bahawa banyak lagi cabang ilmu yang belum mereka terokai.

Tahap kesedaran tinggi orang bijak pandai ini juga seringkali mendorong mereka berasa rendah diri dan adakalanya mengurangkan tahap keyakinan mereka. Orang yang kurang bijak atau kurang mahir pula sebaliknya. Disebabkan mereka mempunyai kurang atau tiada langsung ilmu dengan sesuatu perkara, mereka tidak sedar betapa bodohnya atau tidak pandainya mereka dengan orang kebanyakan.


Tara Sharifi - Kanak-Kanak Genius Dengan IQ Lebih Tinggi Dari Albert Einstein Dan Stephen Hawking

Pernahkah anda mengambil ujian IQ? Jika ya, berapakah skor anda? Untuk bergelar "genius", seseorang itu perlu mempunyai IQ pada tahap 140.

IQ 143 ke atas adalah biasa bagi mereka yang mempunyai PhD dalam bidang fizik manakala IQ 158 ke atas pula biasa bagi pemenang Hadiah Nobel.

IQ normal pula adalah mereka dengan skor IQ 100 dan ke atas. Bagi rakyat Malaysia, purata IQ adalah 92.

Di antara manusia paling genius di dunia adalah ahli fizik Albert Einstein dan ahli kosmologi Profesor Stephen Hawking.

Kedua-dua mereka ini mempunyai IQ dengan skor 160 yang mana sangat jarang ditemui di dunia.

Namun, rekod ini telah dipecahkan oleh seorang murid sekolah rendah di United Kingdom.

Tara Sharifi yang berusia 11 tahun dari Aylesbury High School berkata bahawa dia terkejut apabila mendapat skor 162 dalam ujian IQ Mensa.

162 adalah skor yang paling tinggi boleh diperoleh. Ini bermakna Tara jauh melebihi tahap "genius" dan juga mempunyai IQ yang lebih tinggi daripada Albert Einstein dan Stephen Hawking.

Tara mengambil ujian tersebut di Oxford dan harus menjawab soalan dalam tempoh yang diberikan.

Ia adalah ujian bukan lisan yang memberi tumpuan kepada kemampuan Tara untuk memahami makna kata-kata.

Menurut Tara, dia mengambil ujian tersebut selepas mendapat persetujuan daripada ibu bapanya.

Tara kini memenuhi syarat untuk menjadi anggota Mensa, yang juga dikenali sebagai masyarakat IQ Tinggi dan berkata beliau berharap dapat bertemu dengan anggota Mensa yang lain di beberapa perhimpunan organisasi.

Menurut bapa Tara, dia memang seorang yang sangat berbakat dalam matematik dan mampu menyelesaikan masalah matematik dalam rancangan TV sebelum mana-mana peserta.

Keluarga Tara berasal dari Borazjan di wilayah Bushehr yang terletak di selatan Iran tetapi kini menetap di United Kingdom.

Tara memberitahu bahawa dia ingin menceburkan diri dalam bidang matematik suatu hari nanti.


Perang Perdagangan China - AS : China Pula Bakal Sekat Firma Amerika Syarikat

Perang perdagangan antara Amerika Syarikat dan China kelihatan masih tegang dan dilihatkan bakal bergolak dengan lebih teruk.

Selepas Amerika Syarikat menekan Huawei, kali ini ia giliran China.

China berkata ia akan mengeluarkan senarai hitam mengenai "syarikat dan individu asing yang tidak boleh dipercayai", membalas tindakan Amerika Syarikat yang menjadikan syarikat gergasi telekomunikasi Huawei sebagai sasaran dalam perang perdagangan antara kedua-dua negara ini.

Pengumuman itu dibuat sehari sebelum Beijing dijangka menaikkan tarif ke atas RM240 bilion dalam bentuk barangan Amerika Syarikat, yang ditutup seminggu bermula dengan peningkatan ancaman balas oleh China terhadap kerana Presiden Donald Trump menyenarai hitam Huawei.

Jabatan Perdagangan AS memasukkan Huawei dalam "senarai entiti" atas dasar keselamatan negara pada 16 Mei, satu langkah yang menghalang akses gergasi China ini kepada komponen buatan AS yang diperlukan untuk peralatannya.

Jurucakap Kementerian, Gao Feng berkata senarai itu termasuk "perusahaan asing, organisasi atau individu yang tidak mematuhi peraturan pasaran, menyimpang daripada kontrak atau mengenakan sekatan atau menghentikan bekalan kepada perusahaan China untuk tujuan bukan komersil, dan dengan serius merosakkan hak sah dan kepentingan perusahaan Cina".

Langkah-langkah terperinci terhadap firma yang tersenarai akan dikeluarkan tidak lama lagi,

Pengumuman itu diraikan di media sosial China, di mana ia digambarkan oleh sesetengah pihak sebagai "menewaskan seseorang dalam permainan mereka sendiri."

Tindakan oleh China ini muncul bertujuan untuk menekan syarikat-syarikat asing untuk mengekalkan hubungan komersial dengan Huawei, manakala Washington dilaporkan juga mempertimbangkan untuk menambah firma pengawasan Cina ke dalam senarainya atas dakwaan pelanggaran hak asasi manusia.

Google, yang mana sistem operasi Android nya sangat penting untuk telefon Huawei adalah antara syarikat yang telah mengumumkan bahawa mereka akan mematuhi perintah AS.

Salah satu lagi rakan kongsi Huawei yang penting iaitu ARM Holdings, pereka semikonduktor British yang dimiliki oleh kumpulan Jepun Softbank berkata mereka mematuhi sekatan yang dikenakan AS.

Ahli ekonomi APAC di IHS Markit, Rajiv Biswas, berkata keputusan China untuk membuat senarai hitam ini adalah "tindakan penalti untuk memberi isyarat bahawa China juga boleh menyasarkan firma AS".

Beliau berkata sekatan itu boleh menyerupai senarai entiti yang dikeluarkan oleh AS, yang menyekat penjualan teknologi oleh firma AS kepada syarikat dalam senarai.

Menurut Zhang Yansheng, ketua penyelidik di Pusat Pemikiran China Center for International Economic Exchange, senarai entiti China ini akan membantu melindungi rantaian bekalan global berasaskan peraturan.

"Pada masa lalu, transaksi komersial adalah berasaskan kontrak, tetapi kini mereka boleh diubah atas isu yang kononnya dikaitkan dengan keselamatan ," kata Zhang Yansheng.

Dalam hal ini, firma yang sangat merosakkan syarikat atau rantaian bekalan mungkin menghadapi hukuman atau sekatan.


Kisah 'Stolen Generation' : Projek Menculik Bayi Orang Asli Milik Kerajaan Australia

Pada era penghujung 1890-an sehinggalah tahun 1970-an, kerajaan Australia telah melakukan sesuatu yang kedengaran mustahil tergamak dilakukan. Namun realitinya perkara itu berlaku berlaku serta menjadi sebahagian besar daripada catatan hitam dalam sejarah negara tersebut.

Atas beberapa sebab yang dirasakan perlu, kerajaan Australia meluluskan satu rang undang-undang membolehkan mana-mana bayi yang lahir daripada keluarga kulit hitam - diambil hak penjagaannya, tanpa perlu mendapatkan kebenaran daripada ibu bapanya sendiri.

Generasi yang diculik secara rasmi ini, dikenang dalam lipatan sejarah Australia sebagai 'generasi yang dicuri' atau 'the stolen generations.'

Semuanya berpunca daripada matlamat kerajaan Australia pada waktu tersebut, yang mahu membentuk sebuah masyarakat yang bersatu, berkongsi warna kulit serta budaya yang sama sebagai satu bangsa Australia.

Itulah menjadi tunjang polisi kerajaan Australia selama lebih 50 tahun, dalam proses pembentukan budaya mereka.

Pada awalnya, orang asal Australia atau orang Aborigines diramalkan bakal pupus secara semulajadi, akibat kematian dan ketiadaan waris. Bagaimanapun, sesuatu yang tidak dijangka berlaku, berlaku. Semakin banyak perkahwinan dan hubungan di antara masyarakat kulit putih dan kulit hitam di Australia muncul, menyebabkan wujudnya golongan yang digelarkan sebagai 'half cast' atau 'kasta pertengahan.'

Ini menyebabkan kerajaan Australia perlu mencari jalan lain bagi menyatukan budaya mereka. Peraturan yang mengasingkan masyarakat Aborigines supaya tinggal di kawasan hutan simpan dan orang kulit putih yang berada di bandar dan pekan dibatalkan, dengan polisi asimilasi baru diperkenalkan.

Tujuan polisi baru itu dibentuk adalah bagi melahirkan generasi baru Australia yang berdarah tulen. Golongan  kasta pertengahan pula diseru supaya bercampur dengan komuniti kulit putih dengan harapan - orang Aborigines dibiarkan lenyap.

Polisi ini diwujudkan berdasarkan kepada fahaman masyarakat kulit putih bahawa bangsa kulit putih mempunyai kedudukan lebih tinggi berbanding mereka yang berkulit gelap, selaras dengan perlembagaan negara tersebut pada tahun 1937 yang menggalakkan asimilasi sepenuhnya seluruh masyarakat mereka, supaya menuruti budaya kulit putih.

Kerajaan Australia juga percaya dengan mengambil cara hidup masyarakat barat, kualiti hidup orang Aborigines dapat ditingkatkan dalam semua aspek, termasuklah budaya, adat dan juga agama.

Sebagai langkah permulaan, tanah masyarakat komuniti Aborigines diambil, bagi dibangunkan perumahan dan perlombongan. Ini memaksa komuniti Aborigines keluar ke pekan dan bandar bagi mencari kerja. Bagaimanapun, disebabkan warna kulit serta ketiadaan pengalaman yang diperlukan, mereka akhirnya hidup merempat di pinggir bandar tanpa ada sebarang sumber hidup. Inilah yang diharapkan berlaku bagi memutuskan warisan mereka.

Bagi memastikan matlamat penyatuan budaya ini tercapai, kerajaan Australia juga melakukan sesuatu yang agresif. Mereka mengenalpasti bayi yang diramalkan mampu beradaptasi dengan lebih baik dalam komuniti kulit putih, hasil kelahiran kasta pertengahan atau Aborigines tulen.

Dalam tempoh lebih 70 tahun, beribu waris kepada orang Aborigines Australia diambil daripada keluarganya, diserahkan kepada keluarga angkat kulit putih atau institusi penjagaan yang dilantik kerajaan. Bayi ini akan dipastikan membesar dalam suasana mesra kulit putih.

Perancangan jangka panjangnya adalah untuk memastikan bayi ini membesar dan mengahwini lelaki kulit putih. Selepas satu atau dua generasi, mereka mahukan waris kepada generasi yang diambil ini mempunyai kulit putih dan tidak lagi mengetahui asal-usul mereka yang sebenar.

Bagi mencipta alasan untuk merampas anak-anak orang Aborigines, kerajaan Australia mula menyebarkan propaganda bahawa ibu bapa bayi ini gagal menjaga anak sendiri sebaik mungkin, malahan ada yang dituduh berlaku cuai dalam hal penjagaan anak. Bayi sasaran mereka didakwa kelaparan dan kekurangan zat, dengan bantuan perlu diberikan oleh kerajaan untuk memastikan anak-anak ini dapat terus hidup.

Majoriti bayi yang dirampas tergolong dalam kumpulan kasta pertengahan, hasil campuran darah kulit putih dan kulit hitam.

Ini kerana zuriat daripada kelompok itu lebih mudah 'diputihkan' berbanding kulit hitam tulen. Mereka dikategorikan kepada dua kumpulan; bayi gred A yang berkulit cerah diberikan kepada keluarga angkat tanpa diberitahu asal-usulnya sementara bayi gred B pula dilabelkan kepada bayi yang masih menunjukkan ciri-ciri orang Aborigines pada tubuh mereka.

Kebiasaannya, bayi akan diambil kerajaan selepas lahir, mengakibatkan ibunya sendiri tidak sempat melihat anaknya. Malangnya, jururawat pun turut bersekongkol dalam hal ini, melindungi penculikan dengan menutup bayi itu dan menyembunyikan bayi itu daripada ibu mereka.

Kebanyakan bayi di hantar ke pusat penjagaan dan keluarga angkat, dibesarkan dalam suasana tanpa ada sebarang unsur Aborigines dalam kehidupan mereka.

Rekod berkenaan generasi yang diculik ini sebenarnya ada disimpan oleh kerajaan Australia pada mulanya.

Ini termasuklah pihak penjaga yang diwakilkan seperti gereja, keluarga angkat, pusat perlindungan dan agensi-agensi lain. Bagaimanapun, berikutan tempoh polisi pengambilan yang terlalu panjang - lama-kelamaan pengurusan rekod menjadi caca-merba. Bencana alam seperti banjir, insiden kebakaran dan juga sengaja dimusnahkan pihak tertentu, juga  menyebabkan banyak rekod yang mendokumenkan bayi-bayi ini dan keluarga asal mereka musnah.

Pada tahun 1995, kerajaan Australia melakukan siasatan ke atas apa yang berlaku disebabkan polisi kerajaan mereka terdahulu.

Laporan itu diserahkan dan dibentangkan di Parlimen Australia pada 26 Mei 1997, menganggarkan dalam tempoh lebih 60 tahun; 10 ke 33 peratus daripada semua bayi yang dilahirkan oleh ibu berdarah Aborigines, diculik daripada keluarganya.

Sudah banyak inisiatif dijalankan kerajaan Australia dalam memperbaiki kesilapan yang telah mereka lakukan namun sehingga kini, masih ramai rakyat mereka yang tidak tahu identiti sebenar diri sendiri - hanya kerana kegelojohan pemerintah yang tak sedar diri

Pada bulan Februari 2008, kerajaan Australia melakukan permohonan maaf secara rasmi, tetapi kerosakan sudah pun lama berlaku, jadi apa yang mampu dibuat lagi?


Sejarah Penghijrahan Orang Melayu ke Afrika Selatan

Walaupun orang Melayu secara majoritinya masih berada di kawasan sekitar perairan Nusantara, melibatkan negara-negara seperti Malaysia, Indonesia, Filipina, Brunei, Singapura dan Thailand - wujud juga beberapa kelompok komuniti kecil orang Melayu di daerah lain.

Salah satu komuniti Melayu yang bertapak di luar negara dan pernah kami tuliskan, adalah berkenaan komuniti Melayu Cocos yang tinggal di pulau Cocos Keeling yang berada dalam wilayah Australia.

Bagaimanapun, komuniti orang Melayu yang berhijrah ke luar negara paling terkenal sudah pastilah komuniti di Cape Town, Afrika Selatan. Persoalan yang selalu ditanyakan setiap orang adalah bagaimana mereka boleh berada di sana? Kami cuba kupas serba sedikit tentang sejarah Melayu Cape Town yang sangat unik.

Berikutan kemampuan teknologi yang dimiliki masyarakat Eropah, mereka berjaya menjajah negara-negara Afrika sekitar abad ke 15 dan negara yang terletak di benua Asia Tenggara pada abad ke 16. Menggunakan kekuatan ketenteraan mereka serta taktik pecah dan perintah selain daripada membawa masuk pekerja luar ke negara dijajah, penjajahan kuasa Eropah seperti Belanda, Portugis dan Sepanyol mengubah sistem masyarakat Afrika dan Asia Tenggara sehingga kini.

Keperluan perdagangan pada ketika itu dijadikan alasan untuk negara penjajah menakluki negara lain, seterusnya membolehkan mereka menguasai sistem ekonomi zaman tersebut.

Keperluan tenaga buruh pada waktu itu amat tinggi bagi menjayakan rancangan jahat penjajah, jadi cara paling mudah untuk mendapatkan golongan pekerja adalah dengan mengeksport orang ramai sama ada secara paksaan secara terus atau paksaan secara halus, membuatkan jutaan orang dari benua Afrika dan Asia Tenggara di bawa ke sana ke mari dalam memastikan operasi perdagangan penjajah berjalan.

Pada awalnya, kawasan sekitar Afrika Selatan kurang terkesan dengan aktiviti penjajahan, berbanding Afrika Barat dan Timur. Bagaimanapun, selepas kedatangan Syarikat India Timur atau lebih dikenali sebagai 'Vereenigde Oost-Indische Compagnie' (VOC), semuanya berubah.

Kedatangan orang Belanda ke kawasan tersebut pada mulanya dengan tujuan membuka pusat perdagangan dan bekalan, bagi mana-mana kapal yang melalui kawasan tersebut. Sebagai membalas jasa baik orang Belanda yang merancakkan kegiatan ekonomi, mereka diberikan tanah untuk diusahakan bagi membolehkan usaha bercucuk tanam dan bertani di jalankan. Namun VOC tidak mahu mengganggu penduduk tempatan, jadi tenaga kerja di situ perlu datang dari luar.

Dalam beberapa hasil kajian yang direkodkan, sebilangan besar mereka yang dibawa ke Afrika Selatan ketika itu, datangnya daripada Asia Tenggara dengan orang Melayu yang berasal daripada Tanah Melayu termasuklah Malaysia dan Indonesia dikerah ke sana. Pendapat mengatakan mereka hadir sebagai tahanan politik, yakni individu yang didapati melawan pemerintah ketika itu dan juga mereka yang dibuang negeri. Ada juga yang dipaksa datang sebagai hamba.

Apa yang dipersetujui adalah majoriti orang Melayu yang dibawa ke sana adalah orang Islam dan kumpulan inilah yang menjadi individu memperkenalkan Islam di Afrika Selatan. Besar jasa mereka.

Walaupun terdiri daripada berbilang kaum, bangsa dan agama - kumpulan individu yang tiba ini diletakkan dalam satu kategori oleh VOC dan digelarkan sebagai 'Melayu Cape' atau 'Cape Malays.' Apa yang lebih membanggakan, majoriti daripada mereka yang dibawa ke sana mempunyai kemahiran masing-masing dalam pelbagai bidang; ada tukang perak, pembuat topi, pembuat kasut, pengukir, tukang batu dan tukang jahit.

Kemasukan golongan hamba/tahanan VOC ke Afrika Selatan ini berlaku dalam tempoh yang panjang, dengan anggaran bermula pada tahun 1652 sehinggalah pertengahan abad ke 19, sebelum orang British pula membawa masuk pekerja mereka pada pertengahan abad ke 19 sehinggalah awal abad ke 20.

Majoriti di antara mereka memeluk Islam setelah tiba ke Afrika Selatan, bagi menyesuaikan diri mereka dengan kehidupan baru mereka.

Tokoh yang dikatakan bertanggungjawab membawa kepada perkembangan ini adalah seorang ulama' bernama Sheikh Yusuf yang lahir pada tahun 1626 di Makassar, Sulawesi. Anak seorang bangsawan, Sheikh Yusuf adalah antara individu yang ditahan VOC selepas dia bekerjasama dengan pemerintah Melayu di kawasan beliau, bagi menghalang kemasukan VOC.

Berdepan kegagalan, Sheikh Yusof ditangkap dan dibuang negeri ke Ceylon (Sri Lanka sekarang) pada tahun 1683 sebelum diangkut ke Afrika Selatan 11 tahun kemudian. Bagi memastikan pengaruhnya tidak berpanjangan, Sheikh Yusuf bersama dengan keluarga dan 49 orang pengikutnya ditempatkan di sebuah ladang yang terletak agak jauh daripada komuniti pekerja lain.

Usaha ini gagal kerana sedikit demi sedikit, golongan hamba dan tahanan yang ada tertarik dengan ajaran yang dibawa Sheikh Yusuf, menyebabkan Islam mula tersebar dan rumah ladang yang didiami beliau dijadikan markas penyebaran Islam. Gerakan pemberontakan secara halus juga mula dilakukan dan Islam dilihat sebagai ancaman pada penjajah, namun VOC tidak lagi mampu melakukan apa-apa kerana kebergantungan mereka pada golongan pekerja yang ada dan semakin bersatu.

Sheikh Yusuf menghembuskan nafas yang terakhirnya di Afrika Selatan pada tarikh 23 Mei 1699 pada usia 73 tahun, walaupun cubaan untuk membawa dia pulang banyak kali diusahakan keluarganya. Sempena mengingati jasa beliau pada golongan pekerja di situ, mereka beramai-ramai menamakan kawasan itu sebagai Makassar, sempena nama tempat asal beliau dan nama itu lekat sehingga ke hari ini.

Selepas berakhirnya era penjajahan Eropah, komuniti Melayu yang kini terdiri bukan saja daripada orang Melayu, bahkan orang India dan Afrika yang membesar sebagai orang Melayu - mula keluar daripada kawasan tersebut. Dianggarkan seramai 160 ribu orang berstatus Melayu Cape masih ada di Afrika Selatan dengan majoritinya berada di sebuah pekan bernama Bo-Kaap.

Sumbangan golongan ulama' terdahulu masih dikenang, dengan pekan tersebut mempunyai 25 pusara yang mengelilinginya menyimpan jasad individu penyebar Islam di situ. Menurut kepercayaan masyarakat di sana, pusara-pusara ini adalah pelindung kepada kawasan tersebut daripada bencana alam.

Orang Melayu Cape juga perlu melalui zaman apartheid di mana mereka dipaksa keluar daripada kediaman asal mereka, di bawa berpindah ke kawasan-kawasan yang telah dikhaskan untuk golongan bukan kulit putih, sekitar era 1950-an.

Ketika ini, amalan Islam masih menjadi tradisi mereka namun berikutan duduk di tempat orang sudah beratus tahun lamanya, kemampuan berbahasa Melayu di kalangan orang Melayu Cape semakin pudar. Generasi muda Melayu Cape dikatakan tidak lagi menguasai bahasa ibunda mereka serta lebih selesa berbahasa Inggeris dalam pertuturan seharian.

Selain itu, identiti Melayu yang selama ini digunakan dalam penamaan kawasan tempat tinggal mereka juga sudah diubah, seperti nama Bukit Semboyan yang dulu digunakan kini diubah kepada Signal Hill.

Mungkin perubahan itu merupakan sesuatu yang semulajadi dan akan berlaku, akibat peredaran zaman yang harus kita semua terima akan terjadi. Apa yang lebih penting, kisah Melayu Cape merupakan salah satu kisah sejarah yang jelas menunjukkan seburuk apa pun nasib yang menimpa kita - pastikan kita tak lupa menabur jasa pada bangsa dan agama.


5 Individu Terkaya Di Jepun Dan Perniagaan Apa Yang Mereka Jalankan?

Memang tak dapat disangkal bahawa berniaga adalah cara yang paling hebat untuk mengumpul kekayaan dunia.

Jika anda lihat senarai manusia terkaya, boleh dikatakan kesemuanya kekayaan tersebut datang daripada hasil berniaga.

Hal ini berlaku di seluruh dunia termasuklah di Jepun. Jepun sememangnya terkenal sebagai salah sebuah negara yang memiliki teknologi paling canggih.

iluminasi.com kongsikan antara 5 manusia terkaya di Jepun dan perniagaan yang dijalankan.

Masatoshi Ito adalah pengerusi kehormat kumpulan runcit Seven & i Holdings, yang memiliki jenama kedai serbaneka 7-Eleven.

7-Eleven mempunyai kira-kira 20,000 cawangan di Jepun dan lebih daripada 66,000 buah cawangan di seluruh dunia.

Dilahirkan dalam sebuah keluarga yang menjalankan rangkaian kedai runcit, Masatoshi menyertai syarikat keluarganya.

Syarikat tersebut kemudiannya dikembangkan yang kini dikenali sebagai Seven & i Holdings dan yang hari ini mengendalikan kedai-kedai Jepun seperti Sogo dan Seibu, pasaraya termasuklah Ito-Yokado dan dan jenama kedai serbaneka 7-Eleven yang diperolehi pada tahun 1991.

Masahiro Miki adalah pengasas dan pemegang saham terbesar ABC-Mart, peruncit kasut diskaun Tokyo. Beliau mengasaskan syarikat Kokusai Boeki Shoji pada tahun 1980-an ketika berusia 30 tahun.

Nama Kokusai Boeki Shoji kemudiannya ditukarkan pada tahun 1990 kepada ABC-Mart dan disenarai awam pada tahun 2002.

Jenama rangkaian kedai kasut ini kini mempunyai kedai di seluruh Jepun dan menjual kasut diskaun dari jenama sukan dan rekreasi popular seperti Vans, Under Armour, Champion, Timberland dan Adidas.

Jualannya telah mendapat manfaat daripada perkembangan dalam pelancongan di Jepun baru-baru ini.

ABC-Mart menjadikan Masahiro Miki sebagai antara manusia terkaya di Jepun dengan kekayaan mencecah RM16.3 bilion.

Hiroshi Mikitani adalah seorang ahli perniagaan bergelar bilionaire Jepun dan pengasas, pengerusi dan ketua pegawai eksekutif Rakuten, Inc.

Beliau juga merupakan presiden Crimson Group, pengerusi kelab bola sepak Vissel Kobe, pengerusi Tokyo Philharmonic Orchestra, dan ahli lembaga Lyft.

Selepas menamatkan pelajaran dari Universiti Hitotsubashi dalam bidang perdagangan, beliau meneruskan pengajian ke peringkat sarjana di Harvard Business School, Massachusetts.

Hiroshi mula bekerja di Industrial Bank Japan dan menubuhkan syarikat perundingan iaitu Crimson Group. Pada tahun 1996, beliau mula melihat kepada pelbagai model perniagaan dan memutuskan untuk melancarkan pusat membeli-belah dalam talian.

Ketika itu Amazon.com baru sahaja dilancarkan dan Google masih belum wujud. Pada Februari 1997, Hiroshi menubuhkan syarikat e-dagang dikenali sebagai MDM Inc.

Syarikat itu dinamakan semula kepada Rakutan Inc pada tahun 1999.

Kini, Rakuten Ichiba adalah laman web e-dagang terbesar di Jepun dan di antara yang terbesar di dunia dari segi jualan.

Masayoshi Son adalah pengasas dan pemegang saham terbesar sebuah kumpulan telefon bimbit dan pelaburan Jepun iaitu SoftBank.

Syarikat yang berpangkalan di Tokyo ini mempunyai lebih daripada 1,000 perniagaan, termasuk Yahoo Japan dan Alibaba Group, konglomerat e-dagang China, yang merupakan pemilik South China Morning Post.

Masayoshi lahir dalam sebuah keluarga pendatang Korea Selatan di sebuah pulau Jepun iaitu Kyushu.

Ketika masih muda, beliau mencipta sebuah penterjemah berbilang bahasa, yang dia jual kepada syarikat elektrik multinasional, Sharp Corp, dengan harga sekitar RM4 juta.

Beberapa tahun selepas menamatkan pelajaran dalam ijazah sains komputer dan ekonomi dari Universiti California, Masayoshi menghasilkan SoftBank, pada mulanya sebagai pengedar perisian dan penerbit majalah komputer.

Hari ini, syarikat konglomerat ini mempunyai kepentingan dalam pelbagai perniagaan seperti telekomunikasi, perkhidmatan internet, kuasa elektrik, kecerdasan buatan, robotik termasuk "Peppar", robot separuh manusia yang dapat mengesan emosi dan teknologi.

Bergelar manusia ke-2 terkaya di Jepun, kekayaan Masayoshi dianggarkan bernilai RM94 bilion.

Tadashi Yanai adalah pengerusi peruncit pakaian Fast Retailing, syarikat induk kepada Uniqlo.

Selepas menamatkan pengajian dari Universiti Waseda dalam Ijazah Ekonomi dan Sains Politik pada tahun 1971, Tadashi menyertai perniagaan kedai pakaian bapanya.

Beliau kemudiannya memulakan syarikat pakaian Jepun, Unique Clothing Warehouse yang mana ditukarkan nama kepada Uniqlo pada tahun 1984 ketika beliau berusia 35 tahun.

Menjelang tahun 1991, Tadashi menukarkan nama Ogori Shoti, syarikat bapanya, kepada Fast Retailing.

Kini, Fast Retailing adalah antara salah satu peruncit pakaian terbesar di Asia dengan anak syarikat termasuklah Uniqlo, jenama fesyen Perancis iaitu Comptoir des Cotonniers dan jenama pakaian Amerika Syarikat iaitu J Brand.

Sebelum berjaya, Uniqlo pernah gagal beberapa kali namun Tadashi tidak pernah berputus asa dengan perniagaannya.

Kekayaan Tadashi Yanai dianggarkan sebanyak RM117 bilion, menjadikannya manusia terkaya di Bumi Jepun.


Sejarah Asal Dan Penamaan Gunung Everest

Cakap sahaja Gunung Everest, pastinya ramai tahu dimanakah lokasinya. Popularitinya sebagai gunung altitud tertinggi dunia menyebabkan ramai pendaki hebat dari seluruh dunia cuba untuk menawan puncak gunung ini pada setiap tahun.

Dari segi kedudukan geografi, gunung ini terletak di banjaran Himalaya atau lebih tepat lagi di kawasan persempadanan antara Nepal dan Tibet. Secara umum, terdapat dua laluan utama untuk sampai ke puncak iaitu daripada arah timur selatan (Nepal) dan dari arah Utara (Tibet/China).

Sesetengah pihak mendakwa pendakian dari Nepal lebih mudah. Namun, setiap jalan menjanjikan cabaran yang berbeza dan setiap pendaki tetap perlu menghadapi pelbagai cabaran seperti acute mountain sickness (AMS), frostbite, tekanan oksigen rendah dan pelbagai cabaran lain.

Sebelum nama Everest diberikan, gunung ini dikenali sebagai Chomolungma oleh rakyat tempatan di Tibet dan Sagarmatha oleh orang Nepal. Sementara itu, orang British pula menggelarnya Peak XV.

Sejak lebih 150 tahun lamanya, para saintis cuba untuk mengukur ketinggian sebenar gunung ini. Untuk mendapatkan 1 ketinggian rasmi gunung ini, kerajaan Nepal telah mengarahkan 1 kajian dilakukan. Untuk makluman, rekod ketinggian rasmi Gunung Everest adalah 8,848 meter.

Ketinggian rasmi ini diiktiraf oleh kedua-dua pihak iaitu Nepal dan China. Ianya diperolehi daripada kajian yang dilakukan oleh sepasukan saintis dari India pada tahun 1955. Ketinggian ini turut disahkan oleh pihak China yang turut melakukan kaji selidik mereka sendiri pada tahun 1975.

Pada tahun 2005, China sekali melakukan kaji selidik untuk mengetahui sekiranya terdapat sebarang perubahan pada ketinggian Gunung Everest. Dalam kajian semula ini, mereka telah mendapati ketinggian Gunung Everest adalah 8844.43 meter sekiranya ukuran ketinggian diukur daripada batu di puncak.

Perbezaan ini telah mencetuskan perbalahan antara kedua belah pihak Nepal dan China sama ada ukuran ketinggian Gunung Everest sepatutnya diukur daripada batu (8,844 m, China) atau salji (8,848 m, Nepal).

Sehinggalah pada tahun 2010 apabila keduanya telah mencapai persetujuan bahawa ketinggian Gunung Everest secara rasmi direkodkan pada 8,848 meter dan pihak Nepal pada masa sama mengiktiraf hasil kaji selidik China yang mendakwa ketinggian batu di puncak Gunung Everest adalah 8,844 meter.

Lahir di Wales pada tahun 1790, George Everest melanjutkan pengajian di sekolah ketenteraan di England sebelum menghabiskan banyak masanya di India. Beliau awalnya bekerja untuk Syarikat India Timur (East India Company) sebelum menyertai pasukan Great Trigonometrical Survey pada tahun 1823.

Beliau bersama organisasi ini selama 25 tahun dan telah bermula daripada bawah sebelum akhirnya dilantik sebagai Ketua Juru Ukur India pada tahun 1830. Setelah bersara, beliau kembali ke Great Britain pada tahun 1843 dan telah diberikan darjah kebesaran "Knight" pada tahun 1861.

Idea penggunaan nama "Everest" ini bukanlah dicadangkan oleh beliau sendiri sebaliknya dilakukan oleh Andrew Waugh, iaitu penggantinya selepas itu. Menariknya, George Everest sendiri pada mulanya tidak bersetuju dengan penggunaan namanya bagi gunung ini kerana lebih gemar menggunakan nama yang lebih sinonim atau dekat dengan rakyat tempatan,

Menurut Andrew Waugh, dalam tulisannya kepada pihak Royal Geographical Society pada tahun 1856, beliau telah mencadangkan nama Everest kepada gunung ini kerana beliau tidak mengetahui bahawa penduduk tempatan sudahpun memberi nama atau gelaran kepada gunung ini.

Pemberian nama "Everest" ini kepada gunung ini juga telah mencetuskan konflik dengan penduduk tempatan sehinggakan pasukan kaji selidik ini pernah dihalang untuk memasuki Nepal satu ketika dahulu. Selain nama "Everest" ini yang tidak mesra dengan penduduk tempatan, mereka juga menentangnya kerana menghadapi kesukaran menyebutnya.

Setelah beberapa konflik atau masalah yang timblul, akhirnya pada tahun 1865 gunung ini secara rasminya telah dikenali sebagai Gunung Everest. Satu tahun kemudian iaitu pada tahun 1866, George Everest yang ketika itu berumur 76 tahun meninggal dunia. Tidak dapat dipastikan bahawa beliau sendiri tahu bahawa namanya diabadikan pada gunung ini atau tidak sebelum menghembuskan nafasnya yang terakhir.


Kenapa Anda Tidak Perlu Bimbang Sekiranya "Turbulence" Berlaku Ketika Menaiki Pesawat

Bagi semua orang yang pernah menaiki kapal terbang pastinya anda pernah merasai “turbulence”. Definisi "turbulence" adalah pergolakan atau gegaran yang dirasai ketika berada dalam pesawat semasa berada di udara.

Sememangnya gegaran ini memberikan perasaan ngeri seolah-olah pesawat tersebut mungkin akan terhempas.

Apabila gegaran berlaku, juruterbang akan meminta anda untuk kembali ke tempat duduk dan lampu amaran pemakaian tali pinggang keselamatan juga dipasang.

Namun, ramai yang tidak tahu bahawa risiko gegaran adalah sangat rendah berbanding risiko anda memandu kenderaan untuk pergi ke lapangan kapal terbang sekalipun. Artikel kali ini Iluminasi.com akan berkongsi mengenai faktor berlakunya “turbulence” dan sebab kenapa anda tidak perlu risau.

Udara bukannya sentiasa berada dalam keadaan statik dan sentiasa bergerak. Oleh kerana udara sentiasa dalam pergerakan, jadi turbulence berlaku apabila kapal terbang menghadapi pergerakan atmosfera yang tidak teratur.

Inilah yang menyebabkan anda merasakan gegaran dan perjalanan yang bergelora ketika berada dalam kapal terbang.

Dalam dunia pernebangan, ianya sesuatu yang tidak dapat dielakkan bagi juruterbang untuk menempuh keadaan udara yang berbeza setiap masa. Bagi juruterbang, turbulence adalah perkara yang normal dan sudah pun dijangkakan.

“CAT” atau juga dikenali sebagai Clear Air Turbulence adalah sejenis turbulence yang terjadi tanpa dikaitkan dengan kehadiran awan. Oleh itu, agak sukar bagi juruterbang untuk mengesan CAT secara visual mahupun menggunakan peralatan radar cuaca konvensional.

Pada umumnya, turbulensi CAT berlaku pada ketinggian 20000 kaki atau sekitar 6 kilometer, dan biasanya terjadi pada aliran angin yang sempit dan kencang atau biasanya ditafsir sebagai jet stream.

Selain itu, CAT juga lebih berisiko mengakibatkan keadaan berbahaya berbanding faktor yang lain kerana ia seringkali berlaku secara tiba-tiba tanpa sebarang amaran kerana ia berlaku pada kawasan yang tidak berawan.

Juruterbang sentiasa berpandukan pelbagai sumber bagi menguruskan pemanduan kapal terbang. Bagi mengelakkan gegaran berlaku, juruterbang menerima ramalan serta laporan cuaca sebelum berlepas.

Juruterbang juga berkomunikasi dengan juruterbang lain dan pengawal trafik udara di saat penerbangan. Kapal terbang terbaru juga dilengkapi dengan senser yang dapat merasai gegaran secara automatik dan melaporkan gegaran tersebut kepada pengawal trafik udara.

Apabila udara panas yang meningkat melalui udara yang lebih sejuk, atau ketika aliran jet bertemu satu sama lain, ini mengakibatkan beberapa timbunan.

Hal ini adalah biasa untuk berlaku pada hari musim panas. Keadaan atmosfera ini menyebabkan ribut petir dan pembentukan awan kumulus. Ribut ini mengakibatkan turbulence dan hujan batu juga mampu merosakkan tingkap kokpit juruterbang.

Sekiranya ada angin yang kuat, udara mungkin naik ke atas apabila ia menemui gunung yang lebih tinggi. Ini boleh menyebabkan gelombang yang boleh dirasakan pada ketinggian yang tinggi dan pada jarak yang jauh.

Ricih angin adalah kadar halaju dan arah angin yang berubah mengikut jarak. Ricih angin menegak adalah kadar perubahan angin mengikut altitud. Manakala ricih angin mendatar adalah kadar perubahan angin di atas permukaan mendatar. Arus menurun dan menaik dalam awan adalah berbahaya kepada pesawat ringan yang tidak dilengkapi dengan peralatan canggih untuk mengesannya.

“Wake turbulence” adalah gangguan di atmosfera yang terbentuk di belakang sebuah kapal terbang apabila ia berlepas. Ianya berlaku apabila udara berputar terhasil pada sayap kapal terbang semasa kapal terbang menghasilkan gaya angkat atau lift. Namun, ada cara untuk mengelakkan “wake turbulence” ini. Juruterbang selalunya akan mengelakkan daripada berlepas melalui lintasan penerbangan yang baru sahaja digunakan oleh kapal terbang lain.

Untuk pengetahuan anda, menurut statistik gegaran tidak menyebabkan kapal terbang terhempas namun hanya membuatkan anda kurang selesa. Kecederaan yang berlaku disebabkan gegaran adalah kerana anda tidak mematuhi arahan juruterbang untuk kembali ke tempat duduk dan memakai tali keselamatan. Bagi juruterbang, turbulence adalah normal dan tidak terlalu merisaukan.

Juruterbang diwajibkan untuk mengikuti latihan setiap 6 bulan. Mereka perlu melalui penilaian kebolehan dan sikap, ujian psikologi dan kecekapan, peperiksaan mengemudi dan situasi kecemasan dalam simulator.

Ini memastikan juruterbang sentiasa bersedia dan peka serta berkebolehan untuk memandu kapal dalam pelbagai keadaan yang berisiko.

Kita sentiasa beranggapan bahawa kapal terbang adalah satu medium pengangkutan yang paling membahayakan kerana kita tidak mempunyai kuasa untuk mengawal atau memandu kapal terbang.

Selain itu, faktor jarak antara langit dan darat juga mempengaruhi fikiran anda sebegitu.

Hakikatnya, kapal terbang merupakan medium pengangkutan paling selamat jika dinilai mengikut statistik kemalangan maut yang berpunca daripada pengangkutan lain.

Menurut Mohshin Aziz, penganalis penerbangan, kebarangkalian kemalangan kapal terbang adalah 1/7200. Kalau dibandingkan dengan kereta adalah 1/415. Jadi jika dibandingkan secara langsung, maknanya kapal terbang adalah 61 kali lebih selamat daripada menaiki kereta.

Manakala, kebarangkalian kemalangan ketika berjalan kaki adalah 1/750. Jika dibandingkan dengan menaiki kapal terbang, ia 60 kali lebih bahaya.

“Akan tetapi MH370 adalah insiden pertama selama 37 tahun ini. Jadi berdasarkan perumpamaan ini, amat jelas bahawa kapal terbang jauh lebih selamat berbanding kereta atau mana-mana pengangkutan lain,”  ujarnya.

Dalam kebanyakan kes, juruterbang tahu tentang keadaan bergolak di hadapan dan boleh menghidupkan amaran pemakaian tali keselamatan serta membuat pengumuman mengenainya kepada penumpang dan anak kapal.

Juruterbang juga dibantu oleh laporan cuaca pra-penerbangan, radar kokpit, dan laporan dari pesawat lain di kawasan itu.

Syarikat Boeing kini sedang menguji teknologi penginderaan jauh bagi mengurangkan turbulence. Linar ini melibatkan laser yang dipasang di hadapan pesawat yang akan menembak dan memetakan sebarang pergolakan yang masuk. Hal ini akan membantu untuk mengurangkan gegaran agar para penumpang dapat menikmati perjalanan yang lebih selesa.

Kesimpulannya, kemalangan boleh berlaku atas banyak faktor. Arus modenasi dan peralihan masa menghasilkan berbagai teknologi baru yang bertujuan untuk memudahkan serta melancarkan kehidupan seharian. Diharapkan, pembaca dapat memahami mengapa seringkali berlakunya gegaran atau turbulence dari segi saintifik dan dapat sedikit sebanyak mengurangkan kerisauan para pembaca semasa menaiki pesawat kelak!


Kenapa Banyak Negara Namanya Berakhir Dengan 'Stan'?

Banyak negara dalam dunia, khasnya negara-negara di Asia Tengah mempunyai nama yang berakhir dengan perkataan yang sama iaitu "~stan."

Mesti ada sebab mengapa kesemua nama negara tersebut, berakhir dengan sedemikian rupa kan? Ada.

Penggunaan perkataan ~stan ini dipercayai jika dituruti asal-usulnya, datang daripada budaya masyarakat Parsi satu masa dulu yang gemar meletakkan penghujung ~stan bagi merujuk kepada sesuatu yang dimiliki atau kepunyaan kaum atau bangsa tertentu.

Bagaimanapun, apabila dilakukan lebih mendalam - istilah ~stan ini sebenarnya sudah digunakan lebih awal oleh orang-orang yang menetap di kawasan Asia Tengah sebelum itu lagi.

Wujud satu istilah yang ditulis sebagai ~stanam, merujuk kepada tempat seseorang atau lokasi dimana seseorang berdiri. Perkataan ~stanam ini pula diambil daripada bahasa Proto-Indo-Eropah lama, yang berasal daripada perkataan ~sta yang membawa makna 'berdiri.'

Dah faham tentang penggunaan terma ~stan pada nama negara, jom kita tengok perbezaan penggunaan istilah tersebut pada negara-negara di dunia.

Majoriti negara yang menggunakan nama yang berakhir dengan ~stan kebiasaannya datang daripada negara hasil pecahan Kesatuan Soviet, seperti Kazakhstan, Kyrgyzstan, Tajikistan, Turkmenistan dan Uzbekistan.

Bagi negara pecahan Soviet ini, nama kaum atau bangsa yang bersifat majoriti dipilih untuk digabungkan dengan perkataan ~stan; membentuk nama negara yang mewakili kaum tersebut. Ini bermakna Kazakhstan adalah negara orang Kazakh sementara Uzbekistan bermakna negara orang Uzbek.

Senang kan? Bagi negara Afghanistan mereka, nama itu digunakan dengan membawa maksud yang sama - dengan label Afghan dipilih dan ~stan digunakan bagi melambangkan tanah air mereka. Kecuali Pakistan.

Sementara itu, nama Pakistan pula agak unik dan berbeza berbanding dengan negara lain yang mempunyai penghujung ~stan. Negara-negara lain meletakkan nama bangsa atau kaum dan digabungkan dengan perkataan ~stan, namun Pakistan pula menggunakan nama tersebut atas sebab mereka sendiri.

Pada awalnya, nama sebenar Pakistan adalah Pakstan, hasil gabungan lima negeri terbesar di negara tersebut iaitu Punjab, Afghania, Kashmir, Sind dan Baluchistan. Huruf pertama empat negeri itu diambil kemudiannya digabungkan pangkal hujung nama Baluchistan, membentuk perkataan PAKSTAN.

Bagaimanapun, mereka mendapati cara sebutannya agak sukar. Jadi huruf I ditambahkan di antara huruf K dengan S, menjadikannya Pakistan - seterusnya memudahkan kita menyebutnya.

Suka artikel ni? Pelajari kenapa orang Iceland letak nama mereka 'Sons' atau 'Sdottir'?


Ini Jumlah Gaji Yang Diperoleh Oleh Artis K-Pop Korea Selatan

K-Pop. Satu fenomena yang telah menggegarkan dunia muzik. Industri muzik Korea Selatan kelihatan seperti tidak mahu berhenti dan meneruskan langkah-langkah yang dilihatkan akan menjadi semakin dahsyat.

Antara salah satu bukti bahawa kumpulan K-Pop semakin mempengaruhi dunia adalah melalui jumlah tontonan video mereka di Youtube.

Kumpulan seperti BTS dan Blackpink kini menerajui jumlah ini dengan jauh meninggalkan penyanyi-penyanyi dari Amerika Syarikat seperti Ariana Grande dan lain-lain.

Video Blackpink bertajuk "Kill This Love" yang dilancarkan pada 4 April 2019 memperoleh 56.7 juta tontonan dalam hanya 24 jam, sekaligus memadamkan rekod sebelumnya iaitu "Thank You, Next" oleh Ariana Grande yang memperoleh 46 juta tontonan.

Akan tetapi, seminggu selepas rekod ini dipecahkan oleh Blackpink, kumpulan K-Pop lelaki paling terkenal di dunia BTS telah mencipta rekod baru melalui video muzik "Boy With Luv Featuring Halsey" dengan 74.6 juta tontonan dalam tempoh 24 jam.

Jadi dengan mengetahui betapa besarnya industri K-Pop pada ketika ini, sudah tentu anda beranggapan bahawa bayaran atau gaji yang diterima mereka juga seiring dengan populariti mereka kan?

Pertamanya, anda perlu tahu bahawa terdapat 3 syarikat utama dalam industri K-Pop iaitu S.M. Entertainment, YG Entertainment dan JYP Entertainment, yang dikenali sebagai "Big 3".

Dalam isu perolehan dan pendapatan, kemungkinan besar adalah ketiga-tiga syarikat ini sahaja yang berkongsi keuntungan dengan mereka dengan artis-artis bermula dari kemunculan pertama dalam industri K-Pop.

Sebab mengapa Big 3 berkongsi keuntungan dengan artis mereka sejak kemunculan pertama adalah nama-nama mereka sahaja sudah cukup mampu untuk menjana pendapatan yang lumayan membuatkan syarikat-syarikat ini adalah yang terhebat.

Pendek kata, 3 syarikat ini dengan mudah boleh mengaut keuntungan menggunakan artis mereka hanya kerana mereka adalah sebahagian daripada "Big 3".

Mereka sangat yakin bahawa pelaburan mereka terhadap artis-artis mereka akan membuahkan hasil dalam sekelip mata, jadi mereka membayar kepada artis di bawah mereka seperti mana yang sepatutnya.

Namun, perkara ini tidak berlaku kepada syarikat K-Pop yang lain.

Disebabkan syarikat-syarikat lain adalah lebih kecil dan reputasi mereka tidak sehebat Big 3, mereka tidak boleh mengambil risiko berkongsi pendapatan dengan artis mereka sebaik sahaja melakukan kemunculan pertama.

Kebanyakan daripada syarikat ini menggunakan sistem yang dikenali sebagai "break-even" atau "pulang modal".

Jadi, sebelum artis K-Pop mendapat bahagian keuntungan yang dibuat daripada syarikat, mereka terlebih dahulu perlu membayar segala semua perbelanjaan yang dilaburkan oleh syarikat ke atas mereka.

Ini termasuklah semua kos sejak mereka bersama dengan syarikat tersebut seperti kos latihan, kos pengeluaran album, makan dan minum, tempat tinggal, video muzik, lagu, guru koreografi, solekan dan banyak lagi.

Dengan ini, berapa banyak sebenarnya yang diperoleh oleh selebriti pujaan dunia ini?

Untuk memudahkan pemahaman, ambil kumpulan AOA sebagai contoh. AOA adalah kumpulan K-Pop yang terdiri daripada 6 orang gadis (8 pada mulanya) dan membuat kemunculan pertama pada tahun 2012.

Untuk 2 tahun pertama, AOA mengalami masalah di mana mereka bergelut untuk mencipta dan boleh dikatakan tidak berjaya.

Untuk 4 promosi pertama AOA, purata jualan album mereka hanyalah sekitar 4,000 salinan. Jumlah gabungan jualan digital bagi keempat-empat album tersebut pula hanyalah 300,000 unit, yang dikategorikan sebagai sederhana.

Namun pada tahun 2014, AOA menghasilkan lagu-lagu hits membuatkan jualan album mereka bertambah sehingga 30,000 dan semakin meningkat.

Ini membuatkan AOA menjadi antara kumpulan K-Pop wanita paling popular pada ketika itu, menjadikan jumlah jualan digital meningkat kepada 1 juta salinan.

Bukan itu sahaja, salah seorang ahli AOA iaitu Kim Seol-hyun menjadi antara salah seorang artis K-Pop yang paling banyak ditaja dengan lebih daripada 20 tawaran iklan. Dan ini hanyalah untuk tahun 2014/2015 sahaja.

Ya nama AOA memang tersangat popular di Korea Selatan pada ketika itu namun ini tidak semestinya menjadikan anggota kumpulan mereka kaya-raya.

Malah, AOA hanya mula mendapat keuntungan dari syarikat mereka menjelang akhir tahun 2015.

Ini bermakna AOA mengambil masa 3 tahun iaitu dari 2012 ketika membuat kemunculan pertama sehingga tahun 2015 di mana mereka menjadi popular, untuk membayar balik segala perbelanjaan kepada syarikat mereka.

Cuba bayangkan, AOA yang dianggap sebagai kumpulan K-Pop paling popular pada zaman mereka pun terpaksa mengambil masa 3 tahun untuk membayar balik hutang, bagaimana pula dengan kumpulan K-Pop yang kurang dikenali?

Jika dibandingkan dengan AOA, tempoh 10 tahun pun mungkin tidak cukup untuk melangsaikan hutang bagi kumpulan K-Pop biasa. Jadi, tak hairanlah banyak anggota kumpulan K-Pop menarik diri dan syarikat-syarikat berpecah.

Bagi pendapatan pula, terdapat masalah yang lebih rumit daripada yang kita sangkakan.

Seperti yang disebutkan tentang Seol-hyun dari AOA, dia menerima perhatian yang lebih berbanding anggota-anggota lain. Jadi, adakah ini akan memberi kesan kepada pendapatan mereka?

Adakah keuntungan yang dijana oleh seorang anggota dibahagikan kepada semua anggota kumpulan?

Jika Seol-hyun terlibat dalam iklan-iklan, membuat kemunculan dalam variety show dan membintangi drama TV, berapa jumlah sebenar yang diperolehinya?

Jawapannya adalah walaupun Seol-hyun seorang sahaja yang terlibat dalam iklan-iklan dan variety show, namun wang yang diterima akan dibahagikan kepada 6 anggota AOA.

Namun bagi wang yang diterima daripada drama TV menjadi milik Seol-hyun secara keseluruhan.

Sistem ini juga perjanjian kontrak awal antara kumpulan 2PM dan JYP Entertainment.

Semua keuntungan yang dibuat mestilah dibahagikan kepada di antara 6 anggota, dengan pengecualian dari peranan drama dan iklan yang difilemkan di negara masing-masing.

Membahagikan wang di antara 6 anggota mungkin kelihatan seperti banyak tetapi bagi kumpulan seperti Girls' Generation (SNSD) dan Super Junior yang mempunyai 9 anggota, sudah tentu jumlah akan menjadi lebih kecil.

Itu belum mengambil kira kumpulan Cosmic Girls dan Seventeen yang mana kedua-duanya mempunyai 13 orang anggota.

JYP, FNC dan Cube Entertainment kesemuanya menggunakan sistem pengagihan gaji yang sama rata dan mungkin juga digunakan oleh syarikat lain.

Bayaran akan dibahagikan sama rata kepada semua anggota walaupun terdapat salah seorang anggota yang lebih banyak bekerja berbanding yang lain.

Sesetengah syarikat mempunyai pandangan yang berbeza apabila melibatkan kemunculan dalam variety show di mana mereka percaya bahawa muncul dalam rancangan ini adalah sebahagian daripada mempromosikan album, jadi keuntungan daripada rancangan ini menjadi milik syarikat.

Dan sudah tentu bintang K-Pop yang terkenal menerima bayaran yang lebih daripada mereka yang tidak begitu terkenal.

Sebagai contoh, menurut Forbes, kumpulan K-Pop yang menghasilkan wang paling banyak pada tahun 2013 adalah Super Junior, Girl's Generation (SNSD), Big Bang dan 2NE1.

Super Junior menjana RM121 juta, SNSD memperoleh RM117 juta, Big Bang menerima RM114 juta dan 2NE1 sebanyak RM106 juta. Dan jika dibandingkan dengan tahun 2018 dan 2019, jumlah ini sudah tentu lebih tinggi.

Yuna dari SNSD dan Suzy dari Miss A dilaporkan menerima bayaran RM70,400 bagi setiap episod pada tahun 2015/2016 dan jumlah itu masih belum dibahagikan.

Siwon dari Super Junior pula menerima bayaran di antara RM105,000 hingga RM140,000 bagi setiap episod.

GDragon dari Big Bang pula merupakan seorang penerbit muzik selain daripada bergelar bintang K-Pop, jadi dia menerima bayaran royalti daripada lagu-lagu yang dihasilkan.

Konsert terutamanya di luar negara juga merupakan penjana keuntungan paling tinggi, lebih tinggi daripada jualan album.

Perkara yang mengejutkan dalam industri ini adalah apa yang dihadapi oleh kumpulan K-Pop "biasa" iaitu kumpulan yang tidak memenangi anugerah muzik atau tidak mencapai sasaran jumlah jualan bagi jualan fizikal atau digital.

Kebanyakan daripada mereka hanya menerima elaun daripada syarikat selagi mereka tidak melangsaikan hutang. Salah seorang daripada mereka memberitahu bahawa hanya menerima elaun sebanyak RM2,100 setiap bulan.

Menurut statistik Perkhidmatan Cukai Kebangsaan Korea, 1% daripada penyanyi Korea Selatan teratas menerima RM11 juta secara purata untuk tahun 2015 dan 10% daripada yang teratas menerima purata RM2.1 juta pada tahun yang sama.

Walaubagaimanapun, jumlah yang diterima oleh 1% teratas itu merangkumi 45% daripada jumlah pendapatan semua penyanyi Korea Selatan, manakala gaji diterima 10% teratas mewakili 89% daripada jumlah keseluruhan.

Jadi, jurang antara pendapatan bagi artis K-Pop biasa dengan yang terkenal adalah sangat jauh.

Itu bagi kumpulan K-Pop terdahulu. Bagi kumpulan K-Pop terkini, segalanya sudah berubah kerana genre K-Pop semakin terkenal dan menjadi satu fenomena dunia.

Topik berkenaan berapa pendapatan kumpulan BTS menjadi topik yang hangat. BTS telah mencipta banyak rekod dalam sejarah dalam pelbagai segi dan tiket konsert mereka terjual dengan begitu pantas.

Namun apa yang penting adalah ia bergantung kepada kontrak yang mereka tandatangani dengan syarikat Big Hit Entertainment.

Laporan mengatakan bahawa BTS menjana sekitar RM370 juta hanya dalam masa setahun. Ini termasuk jumlah RM218 juta yang dijana dalam masa 3 minggu ketika mereka melancarkan album "Love Yourself: Answer".

Dengan situasi di mana BTS menggunakan pembahagian keuntungan dengan nisbah 6:4 di mana Big Hit menerima 60% daripadanya, bersama-sama pembahagian 5:5 bagi aktiviti di luar Korea Selatan, para penganalisis menganggarkan bahawa setiap anggota BTS menerima sekitar RM33.5 juta.

Jumlah ini dilihatkan sebagai sesuatu yang jarang berlaku dalam industri K-Pop ketika ini.


Dari Mana Datangnya Sebutan Bumi, Dunia Dan 'Earth'? - Asal-Usul Perkataan

Planet yang kita tinggal mempunyai pelbagai jenis nama. Gelaran yang paling universal ketika ini adalah 'earth' namun kita memanggilnya sebagai 'bumi.'

Beberapa gelaran lain yang turut popular sebagai istilah yang mewakili bumi dalam bahasa lain adalah 'terra' seperti di beberapa negara Eropah dan Latin, 'ard' yang digunakan dalam bahasa Arab atau 'aarde' dalam bahasa Afrika serta banyak lagi istilah unik.

Walau apa pun istilah yang digunakan, istilah yang selalu digunakan bagi merujuk kepada bumi selalunya akan berpunca daripada istilah yang merujuk kepada tanah.

Penggunaan perkataan 'earth' dikatakan sudah berusia ribuan tahun lamanya, diambil daripada perkataan Inggeris Kuno 'ertha' yang mewakili makna 'tanah.' Perkataan itu sebenarnya dicedok daripada istilah Jermanik, selepas berlakunya migrasi orang Jerman lama ke kawasan sekitar Britain sekarang.

Sebelum perkataan 'ertha' terbentuk, istilah asalnya adalah 'eorthe' atau 'eorde' dalam bahasa Jermanik, sebelum ejaannya diubah-ubah sehinggalah sampai kepada seni ejaan 'earth' yang ada sekarang.

Berbeza dengan nama-nama planet lain yang diambil berdasarkan nama Tuhan orang Greek, 'Earth' menjadi planet yang berkecuali namanya.

Tentang isu ini, orang Islam perlu berhati-hati kerana wujudnya elemen kepercayaan agama dalam penggunaan istilah tersebut. Dalam kepercayaan orang Roman zaman dahulu, ada seorang dewi yang bernama Tellus atau Terra, dewi kepada bumi. Makna nama tersebut juga mewakili maksud 'bumi.'

Demi memperingati Dewi tersebut yang dikatakan menjaga bumi, orang Roman menamakan Dewi itu dengan gelaran Tellus Mater atau Terra Mater. Istilah 'mater' merupakan istilah dari bahasa Latin yang bermaksud 'ibu' atau 'mother'.

Ini bermakna, setiap kali mereka menyebutkan Mother Earth - ini sebenarnya datang daripada amalan masyarakat dulu memuja Dewi Tellus sebagai 'ibu dan dewi kepada bumi.'

Selain bumi, kita juga kerap kali menggunakan perkataan dunia bagi merujuk bukan saja kepada bumi, bahkan seluruh kehidupan kita. Bagaimanapun, perkataan 'dunia' juga sudah difahami seakan-akan merujuk kepada bumi - seperti tajuk-tajuk artikel kami yang kerap kali menggunakan ayat seperti '5 ______ dalam dunia!"

Dari mana asalnya perkataan 'dunia'? Bunyinya seakan-akan berasal daripada perkataan Sanskrit kan? Bagaimanapun, perkataan dunia sebenarnya berasal daripada perkataan Arab. Siap disebutkan dalam al-Quran lagi!

'Dunia' sebenarnya melambangkan kehidupan orang Muslim sekarang ini, dengan banyak peringatan diberikan kepada orang Muslim untuk mengerti tujuan hidup di dunia dan juga kehidupan selepas mati di Akhirat. Disebutkan secara terang dalam surah al-A'raf ayat ke 156 dan surah Yusuf ayat ke 101 dengan sebutan 'dunya' - istilah Inggeris yang sama maknanya dengan 'dunia' adalah 'world.'

Perkataan 'world' pula datangnya daripada sumber yang sama untuk perkataan 'earth,' iaitu bahasa Jermanik lama. Perkataan asalnya adalah 'woruld' atau 'worold' yang bermakna kehidupan.

Istilah 'bumi' pula datangnya daripada elemen Hindu yang pernah bertapak di negara kita. Diambil daripada perkataan Sanskrit 'bhumi' yang membawa makna tanah.

Perkataan ini mempunyai pengaruh yang besar dalam bahasa Sanskrit serta agama Hindu, kerana mampu mewakili banyak makna. Dalam kitab Purana milik orang Hindu, Bhumi adalah seorang dewi, anak kepada Brahma dan isteri kepada Maha Visnu. Nama gelarannya adalah 'Bhumi Devi.'

Sekiranya anda perasan, wujud dua format untuk kita menulis perkataan 'bumi' dengan betul. 'Bumi' dengan huruf B besar merujuk kepada planet Bumi sementara sekiranya perkataan 'bumi' digunakan tanpa membesarkan huruf pangkalnya, maksudnya pula merujuk kepada tanah atau tempat kita berpijak.


10 Spesies Haiwan Unik yang Mungkin Belum Pernah Anda Lihat

Dunia yang kita diami adalah tempat indah dan dikelilingi oleh spesies haiwan yang unik. Banyak daripada spesies ini jarang ditemui dan sukar difahami. Walau bagaimanapun, beberapa individu yang berada tepat pada masa dan tempatnya telah berjaya merakamkan haiwan-haiwan unik ini.

Berikut adalah 10 haiwan unik yang mungkin akan membuatkan anda berasa terkejut melihatnya.

Burung ini juga dikenali dengan nama Perling Plum atau Perling Batu Kecubung (amethyst) kerana warna ungu terang pada bahagian belakang badannya. Burung Perling Ungu ini berasal dari kawasan tropika Afrika. Burung ini banyak menghabiskan masa di atas pokok berbanding di tanah.

Bulu burung ini menyerupai warna galaksi kerana struktur mikro mereka. Mikrostruktur pada bulu burung ini boleh memantulkan cahaya seperti prisma yang mempamerkan warna bersemarak.

Namun, hanya burung jantan sahaja yang mempunyai warna menawan ini kerana burung betina daripada spesies ini berwarna coklat. Perbezaan unik antara dua jantina ini adalah disebabkan oleh dimorphik seksual. Ia adalah satu keadaan di mana dua jenis kelamin spesies yang sama mempamerkan ciri-ciri berbeza seperti saiz, berat warna, tanda dan tingkah laku. (sumber)

Serval adalah spesies kucing liar yang berasal dari Afrika. Ia adalah kucing kecil yang dibezakan dengan ciri seperti bulu berwarna kuning keemas-emasan dengan jalur hitam. Walau bagaimanapun, di antara spesies kucing liar ini terdapat jenis serval berwarna hitam yang amat jarang dijumpai.

Kucing liar hitam ini dikenali sebagai Serval Melanistic. Haiwan unik ini kali pertama ditemui oleh seorang jurugambar Kenya bernama Sergio Pitamitz. Haiwan ini mengalami mutasi gen yang mengakibatkan ia berwarna gelap jika dibandingkan dengan spesies serval normal.

Tidak banyak yang diketahui mengenai spesies unik ini. Mereka biasanya hidup di kawasan lebih tinggi dan pakar dalam penyamaran. Ia dianggap sebagai pemangsa tunggal yang menyerang tikus, burung dan serangga. (sumber)

Ayam Cemani adalah baka ayam yang berasal dari Sumatera, Indonesia. Ayam ini adalah hasil daripada pembiakbakaan kacuk. Nama Cemani adalah merujuk kepada nama kampung di mana ayam ini mula-mula berasal.

Ayam Cemani dipercayai sering digunakan untuk tujuan keagamaan dan mistik pada zaman dahulu dan jarang digunakan sebagai makanan di Indonesia. Ayam unik ini sepenuhnya berwarna hitam termasuk paruh, lidah, daging, tulang dan organ dalamannya.

Warna hitam ayam ini adalah hasil pigmen yang berlebihan disebabkan oleh tisu hasil daripada keadaan genetik yang dikenali sebagai fibromatosis. Ayam yang unik ini sangat tinggi harganya dan dijual pada harga kira-kira 25 juta rupiah (RM7200) ke atas bagi seekor. (sumber)

Papilio androgeus adalah spesies kupu-kupu dalam keluarga Papilionidae. Spesies ini ditemui tertumpu di sekitar Mexico, Florida hingga ke Argentina. Spesies ini pertama kali dikaji oleh Cramer pada tahun 1775 dan mempunyai tiga jantina iaitu jantan, betina dan gynandromorph.

Kupu-kupu ini mempunyai ciri-ciri berekor sempit, tajam dan berbentuk bulan sabit. Ia juga mempunyai garisan merah kekuning-kuningan di antara sel dan margin luar.

Papilio androgeus gynandromorph adalah spesies kupu-kupu ini yang paling unik kerana ia memaparkan ciri-ciri campuran jantan dan betina. Kupu-kupu yang mempamerkan gynandromophisme dua hala dapat dilihat dalam warna dan bentuk sayap yang berbeza. (sumber)

Mentadak Orkid aka Hymenopus coronatus adalah sejenis mentadak merah jambu dan putih yang menyerupai kelopak bunga. Mentadak yang jarang dijumpai ini terdapat di kawasan hutan tropika Asia Tenggara terutamanya Malaysia.

Mentadak orkid mempunyai ciri-ciri berwarna terang serta mudah menyesuaikan diri dengan keadaan alam sekitar. Haiwan ini adalah pakar dalam penyamaran seperti meniru bahagian-bahagian kelopak bunga orkid.

Mentadak ini agak sukar mencapai usia dewasa kerana sering menjadi mangsa haiwan seperti burung yang sering hinggap di bunga. Mentadak orkid ini merupakan koleksi kegemaran di kalangan penternak serangga dan harganya agak mahal. (sumber)

Iguana Badak Sumbu adalah spesies cicak yang berasal dari Caribbean Island of Hispaniola (Haiti dan Republik Dominika). Iguana ini mendapat namanya dari pertumbuhan pseudo pada kepalanya yang menyerupai tanduk badak.

Badan iguana ini dipenuhi dengan kulit keras berwarna kelabu sehingga kehijau-hijauan. Ciri-ciri fizikal paling menonjol tentang Iguana Badak ialah tiga bonjolan tanduk pada hidungnya.

Iguana jantan mempunyai tanduk yang lebih besar berbanding betina. Ia hidup di kawasan terbuka, berbatu dan belukar yang padat. Iguana ini aktif pada waktu siang. Walaupun mempunyai rupa yang menakutkan tetapi mereka adalah haiwan herbivor yang makan buah-buahan, daun dan bunga. (sumber)

Lintah bulan Kaputar ini adalah spesies lintah bulan gergasi yang berwarna merah jambu. Ia hanya boleh ditemui di Gunung Kaputar di Australia dan boleh membesar sehingga lapan inci panjang.

Gunung Kaputar ialah sebuah gunung pendalaman yang terletak berhampiran Narrabri di utara New South Wales. Letusan yang pernah berlaku di Gunung Kaputar mencipta ketinggian yang ideal untuk lintah bulan ini berkembang biak.

Ia sukakan persekitaran yang lembab. Haiwan ini juga amat pemalu dan sering bersembunyi di sebalik pokok-pokok. Lintah bulan ini aktif pada waktu malam dan hidup dengan memakan alga dan lumut yang tumbuh di sekeliling. (sumber)

Baka Anjing Andean yang begitu unik kerana mempunyai dua ini telah ditemui oleh seorang penjelajah bernama Colonel Percy Fawcett pada tahun 1913. Dia mula-mula menemui baka unik itu ketika berada di tengah hutan tebal Amazon.

Walau bagaimanapun, tidak ada catatan rasmi yang mengesahkan kewujudan baka anjing berhidung dua ini kerana penemuannya hanya direkodkan sebanyak tiga kali sahaja. Baru-baru ini, penjelajah bernama Kolonel John Blashford-Snell menemui pula baka anjing bernama dipanggil "Xingu" yang bermaksud "tidak begitu cantik"

John menemui ibu Xingu iaitu Bella pada tahun 2005 yang juga merupakan seekor Anjing Andean. Anjing itu dipercayai membiak sejak abad ke-16 apabila penjelajah Sepanyol menggunakan anjing baka ini di Amazon untuk memburu harimau bintang. Hidungnya yang unik itu dikatakan mempunyai deria yang lebih hebat. (sumber)

Arnab Ili Pika yang digelar sebagai "arnab ajaib" ini adalah spesies mamalia yang jarang ditemui dan banyak mendiami kawasan di barat laut China. Haiwan pemalu ini ditemui pada tahun 1983 di Pergunungan Tianshan dan masih lagi misteri sehingga hari ini.

Arnab ini berjaya diambil fotonya buat pertama kali dalam 20 tahun oleh seorang pasukan pemuliharaan, Li Weidong, daripada daerah Ili. Arnab biasa mempunyai telinga yang panjang tetapi Ili Pika mempunyai ciri-ciri telinga pendek dengan bulu terang dan bintik-bintik berkilau pada dahi dan lehernya.

Haiwan ini mempunyai kaki yang lebih pendek berbanding arnab biasa bagi memudahkan pergerakannya di kawasan pergunungan. Ili Pika sangat sensitif terhadap perubahan cuaca. Menurut penyelidik, mereka percaya populasi arnab ini telah menurun sebanyak 70% dalam masa 15 tahun. (sumber)

Qi Zai adalah seekor panda unik, subspesies dari panda gergasi yang ditemui di Qinling pada tahun 1960-an. Ia mula diiktiraf sebagai subspesies panda gergasi pertama pada tahun 2005.

Panda Qinling ini adalah lebih kecil berbanding panda biasa. Namun, panda daripada Qinling ini mempunyai pebezaan seperti kepala yang lebih bulat dan kecil, gigi yang lebih besar dengan bulu yang berwarna coklat.

Terdapat kira-kira 200 hingga 300 ekor panda Qinling berada di Pergunungan Qinling. Pada tahun 1989, seekor panda Qinling betina telah ditangkap dan dikacukkan dengan panda biasa. Ia kemudian melahirkan seekor anak yang diberi nama Qi Zai yang dilaporkan berubah warna kepada lebih cerah ketika membesar. Ia adalah fenomena unik hasil daripada pembiakbakaan kacukan. (sumber)